
Ramadhan ul Mubarak Ke Kuch 


Ahkaam o Masaail 
Rooiyyat e Hilal (Chand Ka Dekhna): 
Islami ibadaat ka Rooiyyt e Hilal se gehra talluq hai 
khusoosan Roze ka. Roza rakhna, iftaar karna aur Eid 
manana sab qamri chaand par munhasir hain. 


Allah Taala ka farmaan hai: 

Tarjumah: Log Aap se Chaand ke baare mein poochte 
hain, Aap keh dijye ke yeh logon (ki ibadat) ke waqton 
aur hajj ke mausam ke liye hai...(Surah Al-Baqarah, Surah 
No:2 Ayat No: 189) 


Nabi Sallallahu Alaihi Wasallam ka irshad hai: 

Tarjumah: Chaand dekh kar Roza rakho or chaand dekh 
kar roza khatm karo. Agar badli chaa jaaye to (Sha’baan 
ke) Tees (30) din poore karo.(Sahih Muslim: 1080) 


Is liye musalmanon ko har maheene chaand dekhne ka 
ehtimaam karna chahiye khusoosan ahem maheene 
Ramadhan, Shawwaal, Zil Hijjah waghera. 


Chaand dekhne ki dua: 
(Sunan Tirmidhi: 3451) Allama Albani 
Rahimahullah ne Silsila As-Saheehah: 1816 mein 
isko sahih kaha hai} 

> 29 ka chaand nazar na aaye to Sha’baan ke 30 din 
poore kiye jaane ke baad Roza rakha jaayega. Upar 
wali Hadees is ki daleel hai. 


Har shakhs ka chaand dekhna zaroori nahi hai, kisi 
ilaaqe mein ek aadil musalman ka chaand dekhna 
kaafi hai. Daleel: 

Tarjumah: Hazrat Ibn e Umar Radhiallahu 
Anhuma kehte hain ke logon ne chaand dekhne ki 
koshish ki (lekin unhein nazar na aaya) or main ne 
Nabi Sallallahu Alaihi Wasallam ko khabar di ke 
main ne chaand dekh liya hai, to Aap Sallallahu 
Alaihi Wasallam ne khud bhi Roza rakha aur logon 
ko bhi roza rakhne ka hukm diya.{(Sunan Abi 
Daud: 2342) Allama Albani Rahimahullah ne isko 
Sahih kaha hai} 

Ek shehar ki Rooiyyat (dekhna) qareebi un tamam 
shehar walon ke liye kaafi hogi jin ka matla’ ek ho. 
Matla’ ke ikhtelaaf se ek shehar ki rooiyyat doosre 
shehar ke liye nahi maani jaayegi. Daleel: 
Tarjumah: Hazrat Kuraib se riwayat hai ke 
Hazrat Umm ul Fazl Bint e Haris Radhiallahu Anha 
ne mujhe Hazrat Mu’aawiyah Radhiallahu Anhu ki 
taraf mulk e Shaam bheja. Main Shaam mein 
pahuncha to main ne Hazrat Umm e Fazl 
Radhiallahu Anha ka kaam poora kiya. Aur wahein 
par Ramadhan ul Mubarak ka chaand zahir ho 
gaya. Aur main ne Shaam mein hi juma’ (fariday) ki 

raat chaand dekha phir main maheene ke aakhir 
mein Madinah aaya to Hazrat Ibn e Abbas 
Radhiallahu Anhuma ne chaand ka zikr kiya to 
mujhe poochne lage ke tum ne chaand kab dekha 
hai? To main ne kaha ke hum ne juma’ ki raat 
chaand dekha hai. Phir farmaya! Tum ne khud 
dekha hai? Main ne kaha haan! Aur logon ne bhi 
dekha hai aur unhon ne Roza rakha Hazrat 
Mu’aawiyah Radhiallahu Anhu ne bhi Roza rakha. 
Hazrat Ibn e Abbas Radhiallahu Anhuma ne kaha ki 
lekin hum ne to saturday ki raat chaand dekha hai, 
or saturday se Roza shuru kiya hai, ab chaand ho 
jaane tak hum to tees (30) Roze poore karenge ya 
yeh ki chaand nazar aa jaaye. Main ne kaha ki kya 
Hazrat Mu’aawiyah Radhiallahu Anhu ka chaand 
dekhna aur un ka roza rakhna kaafi nahi hai? 
Hazrat Ibn e Abbas Radhiallahu Anhuma ne kaha 
nahi! RasoolAllah Sallallahu Alaihi Wasallam ne 
hamein isi tarah karne ka hukm farmaya hai.(Sahih 
Muslim: 1087) 


Yeh hadees Muslim, Tirmizi (693), Nasai (2111), 
Abu Dawood (2332) waghera mein maujood hai, is 
Hadees par Muhaddiseen ke Abwab se baat aur bhi 
wazeh ho jaati hai. 


X Sahih Muslim ka baab. 
x Imam Tirmizi Rahimahullah ka baab. 
Kk Imam Nasai Rahimahullah ka baab. 

imam Abu Dawood Rahimahullah ka baab. 
> Print Media ya Electronic Media ke zariye chaand 
ki khabar paane par yeh tehqeeq karna zaroori hai 
ke khabar adil musalman ya qabil e aitmaad idaare 
ki taraf se hai ke nahi? 
Hindustan, Pakistan, Nepal aur Bangladesh 
waghera yani jis jis country mein Saudi Arab se 
matla’ ka farq padta hai wahan ke log Saudi ke 
hisaab se na Roza rakhenge or na hi Eid 
manayenge. 
Kuch ilaage aise hain jin mein 6 maheene din or 6 
maheene raat hoti hai aise mulk mein rehne waale 
log qareebi mulk ke hisaab se Roza, iftaar or 
namaz ada karenge. 


Roze ki niyat 

Tamam aamaal ka daar o madar niyat par hai lehaza 
Roze ki qubooliyat ke liye achchi niyat ka hona zaroori 
hai. 


Allah ka farmaan hai: 

Tarjumah: Keh dijye ki kya tum Allah ko apni deendaari 
se aagaah kar rahe ho, Allah har us cheez se jo aasmaano 
mein or zameen mein hai bakhoobi aagaah hai. Or Allah 
har cheez ka jaanne waala hai.(Surah Al-Hujuraat, Surah 
No: 49 Ayat No: 16) 


Goya naam le kar apne aamaal ko bataane ki 
zaroorat nahi. 

Aur Nabi Sallallahu Alaihi Wasallam ka 
farmaan hai: 
Tarjumah: Alqamah Bin Waqqaas Al-Laithi bayan 
karte hain ki maine Masjid e Nabwi Sallallahu Alaihi 
Wasallam mein Mimbar e Rasool Sallallahu Alaihi 
Wasallam par Hazrat Umar Bin Khattaab Radiallahu 
Anhu ki zabaan se suna, wo farma rahe the ke maine 
Rasoolallah Sallallahu Alaihi Wasallam se suna Aap 
Sallallahu Alaihi Wasallam farma rahe the ki tamaam 
aamaal ka daar o madaar niyat par hai aur har amal ka 
nateeja har insaan ko uski niyat ke mutaabiq hi milega, 
pas jiski hijrat (tark e watan) doulat e dunya (duniya ki 
daulat) hasil karne ke liye ho ya kisi aurat se shaadi ki 
gharz ho, pas uski hijrat un hi cheezon ke liye hogi jinke 
hasil karne ki niyat se usne hijrat ki hai.(Sahih Bukhari: 1) 


> Niyat ka talluq dil se hai lehaza alfaaz ke zariye 
zabaan se bol kar niyat karna bidat hai. Aur Nabi 
Sallallahu Alaihi Wasallam ka farmaan hai: 
Tarjumah: Har bidat gumraahi hai aur har 
gumraahi aag (jahannam) mein le jaayegi.Sunan 
Nasai: 1578) 


Allama Albani Rahimahullah ne is Hadees ko 
sahih kaha hai. 


> Aamaal ki qubooliyat ke liye zabani alfaaz ki nahi 
balki sachchi niyat (ikhlaas) aur Nabi Sallallahu 

Alaihi Wasallam ki sunnat ki pairwi ki zaroorat hai. 
Jis ka zikr Allah ke is farmaan mein hai: 
Tarjumah: To jise bhi apne parwardigar se milne 
ki arzoo ho use chahiye ke nek aamaal kare aur 
apne parwardigar ki ibadat mein kisi ko bhi 
shareek na kare.(Surah Al-Kahf, Surah No: 18 Ayat 
No: 110) 

Poore Ramadhan ki ikaththe (ek saath) niyat karna 
durust nahi hai balki har Roze ki alag alag niyat 
kare. Niyat ka waqt Maghrib ke baad se Fajr tak 
hai. Is douran kisi bhi waqt Roze ki niyat kar le. 


Hadees e Rasool Sallallahu Alaihi Wasallam 
hai: 


Tarjumah: Hafsa Radhiallahu Anha se riwayat hai ki 
Nabi Sallallahu Alaihi Wasallam ne farmaya: Jo shakhs 
raat ke waqt Roze ki niyat na kare uska Roza nahi.(Sunan 
Nasai: 2334) 


Allama Albani Rahimahullah ne is Hadees ko 
sahih kaha hai. 
Tarjumah: Ummul Momineen Hafsa Radhiallahu Anha 
se riwayat hai ki Nabi Sallallahu Alaihi Wasallam ne 
farmaya: Jis ne Fajr hone se pehle Roze ki niyat nahi ki us 
ka Roza nahi hoga.(Sunan Abi Dawood: 2454) 


Allama Albani Rahimahullah ne is Hadees ko 
sahih kaha hai. 

In dono Ahadees se jahan is baat ka ilm hota 
hai ke har Roze ki niyat alag alag honi chahiye wahien 
yeh baat bhi maloom hoti hai ke Roze ki niyat ka waqt 
raat se le kar Fajr tak hai. 


> Logon mein Roze ki niyat ke alfaaz maroof 
(famous) hain woh alfaaz kuch tarah se hain: 
1) (main kal ka Roza rakhne ki niyat karta hun) 
2) (kal ke Roze ki niyat karta hun) 
3) (aur main Ramadhan maheene ke kal ke 
Roze ki niyat karta hun) 


Niyat ke yeh mukhtalif alfaaz kisi Hadees se 
saabit nahi balki is talluq se koi Zaeef ya Mauzoo’ 


riwayat bhi nahi milti. Niyat ke alfaaz khud hi batlate 
hain ke hum khudsaakhta (khud se banaye huwe) hain. 
In alfaaz mein lafz “ghad (+©)” (jo ke kal ke meaning mein 
hai) kaise sahih ho sakta hai jabki Roza aaj ka hota hai. 


Tambeeh: 

Kuch log ummat ko niyat ke naam par aise aamaal ka 
dars dete hain jo na sirf mashaqqat ki wajah bante hain 
balki aamaal ke barbaad hone ka bhi sabab hain. Main 
ne suna hai ke kitne log is liye Namaz nahi padhte ke 
unhein namaz ki khudsaakhta (khud se banaayi hue, 
banawti) niyat nahi aati. 


Sehri 


Roze ki sehat (yani Roze ke sahih hone) ke liye sehri 
khana zaroori nahi hai lekin sehri khana masnoon hai is 
liye sehri khana chahiye. Nabi Sallallahu Alaihi Wasallam 
ka farmaan hai: 

Tarjumah: Sehri khaao kiunki sehri mein barkat hoti 
hai.(Sahih Bukhari: 1923 and Sahih Muslim: 1095) 


Ek doosri hadees mein Nabi Sallallahu Alaihi 
Wasallam ne farmaaya: 
Tarjumah: Sehri tamam tar barkat hai lehaza is ko na 
choro chaahe tum mein se koi ek ghoont pani hi pi le 
kiunki Allah Taala aur us ke farishte sehri knaane waalon 
par rehmat bhejte hain.(Musnad Ahmad: 3/12, Hadees 
No: 11101) 


Allama Albani Rahimahullah ne is Hadees ko 
“Sahih al Jami’: 3683” mein Hasan qarar diya hai. 


> Sehri ki barkat se sunnat ki pairwi, Ahl e Kitaab ki 
mukhalifat, ibadat par quwwat, chusti mein izafah, 
bhook ki wajah se badkhalqi se najaat, sehar ke 
waqt sayel ko sadqa, zikr o dua aur niyat e roza ke 
asbaab or mawaqe’ milte hain.(Hafiz Ibn e Hajar 
Rahimahullah ke Fatah ul Baari ke kalam ka 
ikhtesaar: 4/140) 
Sehri khaane ki koi khaas dua nahi hai, sehri se 
pehle bas Roze ki niyat karni hai agar raat mein 
niyat na ki ho to. 

> Kuch log sehri nahi khaate, kuch log raat ka 
khaana sehri samajh ke khaate hain aur kuch log 
aadhi raat mein uth ke khaa lene ko sehri 
samajhte hain. In tamam tareeqon mein sehri ki 
sunnat mafqood (khatm) hai. 


Sehri ka waqt Fajr se kuch pehle hai. Daleel: 

Tarjumah: Sahabi e Rasool Zaid bin Sabit 
Radhiallahu Anhu bayan karte hain ke Nabi 
Kareem Sallallahu Alaihi Wasallam ke sath hum ne 
sehri khaayi, phir Aap Sallallahu Alaihi Wasallam 
subah ki Namaz ke liye khade huwe. Main ne 
poocha ke sehri aur azaan mein kitna faasla hota 
tha to unhon ne kaha ke pachaas (50) Ayatein 


(padhne) ke muwafiq faasla hota tha.(Sahih 
Bukhari: 1921) 


Agar kabhi sehri khaate khaate Fajr ki Azaan ho 
jaye to khaana na chore balki plate ka khaana saaf 
kar le. Nabi Sallallahu Alaihi Wasallam ka farmaan 
hai: 

Tarjumah: Tum mein se jab koi (Fajr) ki azaan 
sune aur bartan us ke haath mein ho to use rakhe 
nahi balki apni zaroorat poori kar le.(Sunan Abi 
Daud: 2350) 


Allama Albani Rahimahullah ne is Hadees ko 
Sahih kaha hai. 


Is mein do (2) baatein dhiyaan dene ke laiq 


1) Pehli: Is tareeqe ko mamool na banayen. 

2) Doosri: Is hadees mein us azaan ka zikr hai jo 
sahih waqt par ho. Jin Masajid mein Fajr ki 
azaan sahih waqt par nahi hoti balki takheer 
(late) se hoti hai wo is hukm mein daakhil 
nahi. 


> Sehri ke liye Taharat shart nahi is liye agar 
ehtelaam (wet dream) ho gaya ho ya jimaa’ 
(hambistri, sexual intercourse) kiya ho to us haalat 
mein sehri khaa sakte hain. Hazrat Aisha 
Radhiallahu Anha bayan karti hain: 
Tarjumah: Mein gawaahi deti hun ki Nabi 
Sallallahu Alaihi Wasallam subah junbi hone ki 
halat mein karte ehtelaam (wet dream) ki wajah se 
nahi balki jimaa’ (sexual intercourse) ki wajah se! 
Phir Aap Roze se rehte (yaani ghusl Fajr ki namaz 
se pahle sehri ka waqt nikal jaane ke baad karte). 
Uske baad hum Hazrat Umm e Salamah 
Radhiallahu Anha ki khidmat mein hazir huwe to 
Aap ne isi tarah Hadees bayan ki.(Sahih Bukhari: 
1931 and 1932) 
Subah hi ghusl kar le taaki Fajr ki namaz jamaat se 
ada kare. 


Iftaar 

Iftaar karna Nabi Sallallahu Alaihi Wasallam ki sunnat 
hai: 

Tarjumah: Hazrat Sahl bin Saad Radhiallahu Anhu se 
riwayat hai ke Allah ke Rasool Sallallahu Alaihi Wasallam 
ne irshad farmaya: Meri ummat ke logon mein us waqt 
tak khair baaqi rahega jab tak woh iftaar mein jaldi karte 
rahenge.(Sahih Bukhari: 1957) 


> Iftaar mein jaldi karna chahiye yani Sooraj doobte 
hi fauran iftaar karna chahiye. Upar wali hadees is 
baat ki daleel hai. 
Logon mein mashhoor iftaar ki dua Mursal hone ki 
wajah se zaeef hai. Sheikh Albani Rahimahullah ne 
Abu Dawood (2358) ki is Hadees ko Zaeef kaha 
hai.(Dekhen (Zaeef ul Jami: 4349 or Zaeef Abu 
Dawood (Albani): 2358)) 
Iftaar karte waqt Bismillah kahen aur iftaar ke 
baad yeh dua padhen:Tarjumah: Piyaas khatm ho 
gayi, ragein tar ho gayein, aur agar Allah ne chaaha 
to sawaab (ajr) mil gya.(Sunan Abi Dawood: 2357) 
Allama Albani Rahimahullah ne is Hadees ko Sahih 
kaha hai. 
Iftaar karana bade ajr (sawaab) ka kaam hai. 
Hadees e Rasool Sallallahu Alaihi Wasallam hai: 
Tarjumah: Zaid bin Khalid Al-Juhani Radhiallahu 
Anhu se riwayat hai ki Nabi Sallallahu Alaihi 
Wasallam ne farmaya: Jis shakhs ne kisi Rozedaar 

ko iftaar karaya to us shakhs ko bhi utna hi sawaab 
milega jitna sawab Rozedaar ke liye hoga, or 
Rozedaar ke apne sawaab main se kuch bhi kami 
nahi ki jayegi.(Tirmizi: 807) 


Allama Albani Rahimahullah ne Sahih kaha hai. 


Jab koi kisi doosre ke yahan iftaar kare to yeh dua 
padhe: 


Tarjumah: Tumhare paas Rozedaaron ne iftaari 
ki, nek logon ne tumhara khaana khaaya aur tum 
par firshton ne rehmat bheji.(Sunan Abi Dawood: 
3854) 


Allama Albani Rahimahullah ne Sahih kaha hai. 
Ghalati se waqt se pehle iftaar karne waalon ko 
chahiye ke jaise hi ghalati ka ilm ho fauran khaana 
chor den, is par koi gunah aur koi kaffara nahi hai. 
Jaisa ki Nabi Sallallahu Alaihi Wasallam ka farmaan 
hai:Tarjumah: Jis ne Roza rakha ho or bhool kar 
khaa liya ho to use apna Roza poora kar lena 
chahiye kiunki use Allah ne khilaya_ pilaya 
hai.(Sahih Bukhari: 6669) 


Lekin jaan boojh kar aisa karne waalon ke liye 
sakht wa’eed hai. 

Ghair Muslim agar halal kamaayi se iftaar karaye 
to us ke khane mein koi harj nahi hai agar deeni 
Maslehat ho lekin agar Islam ke liye bura ho to 

bachna behtar hai, isi tarah jo log iftaar ko siyasat 
(politics) se jodte hain aur iftaar party karte hain 
us se bhi parhez behtar hai. 

Airplane mein safar karne walon ko bhi us waqt 
tak iftaar nahi karna hai jab tak sooraj nazar aaye. 
Nabi Sallallahu Alaihi Wasallam ka farmaan hai: 
Tarjumah: Jab raat us taraf (mashriq) se aaye or 
din idhar maghrib mein chala jaaye ki sooraj doob 
jaaye to Roze ke iftaar ka waqt aa gya.(Sahih 
Bukhari: 1954) 

Musalmanon ke baaz tabqaat mein iftaar ke liye 
paanch (5) se dus (10) minute tak ka ehtiyaat hota 
hai, usi hisaab se yeh log apne iftaar ka calender 
banaate hain. Is liye main aam musalmanon ko 


bakhabar karna chahta hun ke yeh sunnat ki 
mukhalifat hai balki iftaar mein ehtiyaat ko riwaaj 
dena bidat ka irtikaab hai. Sooraj doobte hi 
hamein baghair ehtiyaat kiye fauran iftaar karna 
chahiye. 


Roze ke mufsidat: 
Wo cheezein jin se Roza baatil ho jaata haix 
> Jaan boojh kar kha pi lene se Roza toot jaata hai. 
Aise logon ko gaza ke saath tauba bhi karni 
chahiye. 
> Roze ki halat mein jimaa’ (hambistri, sex) karna. Is 
ki qaza aur kaffara dono hai. 

> Kaffara: Ek ghulam azaad karna ya do maheene 
musalsal (continuously) Roze rakhna ya saath (60) 
miskeeno ko khaana khilana. 
> Haiz o Nifaas ka aana. 
> Jaan boojh kar gay karna. 
> Bos o Kinar ya Mushtzani (masturbation) se 
mani (sperm) kharij karna. Is par sirf qaza 
hai. 


> Jo cheezein khaane peene ke muqabil hon un se 
bhi Roza fasid ho jayega. Jaise: Taqat waala 
injection. 

> Jaan boojh kar khoon nikaalna. Jaise: Hijama 
(Cupping). (Kuch logon ke nazdeek Hijama se roza 
nahi toot-ta hai). 


Roze ke jaaiz or mustahab umoor: 
Is mein do baatein hain. 
Pehli Baat: Un umoor se mutalliq hai jin se Roza nahi tot- 
ta aur woh umoor neeche zikr kiye jaa rahe hain: 
> Bhool kar khaana peena. 
> Ghalati se gay karna. 
> Apne aap par control rakhne waalon ka biwi 
se bos o kinar karna. 
Khud bakhud khoon aana jaise: Nakseer, 
zakhm ya medical check up ki gharz se thora 
sa khoon nikalna. 
Bina taqat waale injection lagaana. 
Surma lagana. 

Kulli karna, naak mein paani daalna, sir par 
pani daalna aur nahaana. 

Zaroorat ke waqt khaane ka zaaiqa chakhna 
lekin khayal rahe ke pait mein na jaaye. 
Ehtelaam (wet dream) ho jaana, haalat e 
janabat mein subah ho jaana. 


Naak kaan aur aankh mein qatre (drops) 
daalna (yeh amal raat mein kare to behtar 
hai). 

> Toothpaste karna waghera. 


Doosri Baat: Un umoor se mutalliq hai jin ka 
karna Roze ki halat mein mustahab aur pasandeedah hai: 


> Ibadat par mehnat: Har qism ki bhalaayi ka 
kaam karna. For example: Quran ki tilawat, 
us mein tadabbur (gaur o fikr), sadqa, dua, 
zikr or faraiz ke saath deegar nafli ibadaat 
par mehnat karna. 
Faraiz ke alawah ibadaat mein taraweeh, 
shab e qadr ki ibadat, umrah aur aitekaaf 
bade ajr (Sawaab) waala amal hai. 
Miswaak karna: Hazrat Aisha Radhiallahu 
Anha farmaati hain ke Nabi Sallallahu Alaihi 
Wasallam ka farmaan hai: 
Tarjumah: Miswaak se mun saaf hota hai 
aur Allah ki razamandi_haasil hoti 
hai.(Sunan Nasai: 5) 


Allama Albani Rahimahullah ne is Hadees ko 
Sahih kaha hai. 


> Iftaar o sehri mein khujoor ya paani ka istemaal 
masnoon hai, sehri mein takheer (late) aur iftaar 
mein jaldi karen, iftaar ke waqt dua karna aur 
Rozedaaron ko iftaar karana bhi mehboob amal 
hai. 


> Yahan yeh bhi dhiyaan rahe ke jahan Roze 
ki halat mein bhalaayi ka kaam karne se ajr badh jaata 
hai wahein is maheene mein khusoosan Roze ki haalat 
mein gunah karne se buraayi ka darja bhi badh jaata hai 
is liye zabaan, haath, pair or poore dil o dimagh ko Roze 
ke dauraan aise umoor se bachaaye. 


Rozedaaron ki qismein aur unke 
ahkaam 


@ Bemaar: 

Bemaar do (2) tarah ke hote hain: 

Ek woh bemaar jo Roze ki wajah se mashaqqat ya 
jismani zarar (takleef) mehsoos karen ya shadeed 
bemaari ki wajah se din mein dawa khaane par majboor 
hon to apna Roza chor sakte hain. Zarar (takleef) or 
nuqsaan ki wajah se jitna Roza chorenge utne ki baad 
mein gaza karni hai. 


Allah Taala ka farmaan hai: 

Tarjumah: Aur jo koi mareez ho ya phir musafir ho to 
doosre dinon mein ginti poori kare.(Surah Al-Baqarah, 
Surah No: 2 Ayat No: 184) 


Doosre wo bemaar jin ki shifayaabi ki umeed 
na ho aur aise hi boodhe (aged) mard o aurat jo Roza 
rakhne ki taaqat na rakhte hon un dono ko Roza chorna 
jaaiz hai aur har Roze ke badle daily ek miskeen ko nisf 
saa’ (taqreeban one and half kg) ghehon, chawal ya 
khaayi jaane waali doosri cheezein de den. Allah Taala ka 
farmaan hai: 

Tarjumah: Aur is ki taaqat rakhne waale Fidya mein ek 
miskeen ko khaana den.(Surah Al-Baqarah, Surah No: 2 
Ayat No: 184) 


Yahan yeh dhiyaan rahe ke mamooli 
pareshani jaise zukam, sar dard waghera (etc) ki wajah 
se Roza todna jaaiz nahi hai. 


® Musafir: 
Ramadhan mein musafir ke liye Roza chorna jaaiz hai 
jaisa ki Allah Taala ka farmaan hai: 


Tarjumah: Aur jo koi mareez ho ya phir musafir ho to 
doosre dinon mein ginti poori kare.(Surah Al-Baqarah 
Surah No: 2, Ayat No: 184) 

Agar safar mein Roza rakhne mein mashaqqat 
na ho to musafir haalat e safar mein bhi Roza rakh sakta 
hai. Is ke bohat saare dalail hain. Jaise: 

Ek Sahabi ne Nabi Sallallahu Alaihi Wasallam 
se safar mein Roze ke baare mein poocha to Aap 
Sallallahu Alaihi Wasallam ne farmaya: 


Gesa 


Tarjumah: Agar tum chaho to Roza rakh lo aur agar 
chaho to Roza chor do.(Nasai: 2294) 


Musafir chore huwe Roze ki qaza baad mein 
karega. 


© Aurat Ka Roza: 
Haiz wali aur bachcha janam dene waali aurat ke liye 
khoon aane tak Roza chorne ka hukm hai. 

Aur jaise hi khoon band ho jaaye Roza rakhna 
shuru kar de. Kabhi kabhi nufasa (wo aurtein jin ko 
bachche ki wiladat ke baad khoon aata hai) chalees (40) 
din se pehle hi paak ho jaati hain to paak hone par Roza 
hai. Aurat ke liye khoon rookne waali dawa istemaal 
karne se behtar hai usi haalat mein rahe (means khoon 
rokne waali medicines na le). Haiz aur nifas (wo khoon jo 
bachche ki paidaish ke baad aata hai usko nifaas kehte 
hain) ke alawah khoon aaye to us se Roza nahi todna hai 
balki Roza jaari rakhna hai. 

Doodh pilaane waali aurat aur haamla aurat 
(pregnant women) ko jab apne liye ya bachche ke liye 
Roze ki wajah se khatra ho to Roza chor sakti hai. Lekin 
nuqsan na ho to Roza chorna jaaiz nahi hai. Nabi 
Sallallahu Alaihi Wasallam ke is farmaan ka yahi matlab 
hai: 

Tarjumah: Allah Taala ne musafir ke liye aadhi namaz 
maaf farma di aur musafir, haamla aur doodh pilaane 
waali ke Roze maaf farma diye.(Nasai: 2315) 


Bemaar aur boodhi (aged) aurat ke ehkaam 
pehle number yaani (A) mein shaamil hain. 

Jab uzr ki wajah se aurat Roza chor de to baad 
mein us ki qaza kare. Haamla (pregnent) aur dhoodh 
pilane waali aurat ke talluq se fidya ka zikr milta hai jo ke 
sahih nahi hai. 


(D Bachchon ka Roza: 

Bachchon par Roza farz nahi hai jab tak baaligh na ho 
jaayen kiunki Nabi Sallallahu Alaihi Wasallam ka farmaan 
hai: 

Tarjumah: Teen (3) qism (ke logon) se qalam utha liya 
gaya hai, Majnoon se jiski aqal jaati rahe yahan tak ki 
sehatyaab (theek) ho jaaye, sooye huwe shakhs se yahan 
tak ki wo bedaar ho jaaye, bachche se yahan tak ki wo 
baligh ho jaaye.(Abu Dawood: 4401) 

Lekin tarbiyat ke taur par bachchon se bhi Roza 

rakhwaya jaaye jab wo Roza rakhne ki taaqat rakhte 
hon. Baaz ulama ne Roze ke liye bachchon ki munasib 
umar (age) dus (10) saal batlaayi hai kiunki Hadees mein 
dus (10) saal par namaz chorne par maarne ka hukm hai. 
Khair daswaan saal ho ya us se pehle ka agar bachche 
Roza rakh satke hon to sarparast ki zimmedaari hai ke un 
se Roza rakhwaayen. Is ki misaal quroon e mufazzalah 
mein milti hai: 
Tarjumah: Rubai’ bint e Mu’awwiz Radhiallahu Anha 
kehti hain ki Aashorh (10th of Muharram) ki subah Nabi 
Sallallahu Alaihi Wasallam ne Ansaar ke villages mein 
kehla bheja ke subah jis ne kha pi liya ho woh din ka baqi 
hissa (Rozedaar ki tarah) poore kare aur jis ne kuch 
khaya piya na ho woh Roze se rahe. Rubai’ kehti hain ke 
phir baad mein bhi (Ramadhan ke Roze ke farz hone ke 
baad) hum us din Roza rakhte aur apne bachchon se bhi 
rakhwaate they. Unhein hum oon (wool) ka ek khilona 
de kar behlaye rakhte. Jab koi khaane ke liye rota to 
wahi de dete, yahan tak ke iftaar ka waqt aa jata.(Sahih 
Bukhari: 1960 and Sahih Muslim: 1136) 


> Ta’leeqaat e Bukhari mein “Baab saum us 
sibyaan (bachchon ke Roza rakhne ke baare mein baab)” 
ke tehat yeh riwayat zikr ki gayi hai ke Umar Radhiallahu 
Anhu ne Ramadhan ul Mubarak mein nasha karne waale 
shakhs ko maarte huwe farmaya: Tu tabaah ho jaaye, 
hamare to bachche bhi Roze se hain. 

© Bina uzr ke jaan boojh kar Roza chorne 
waala: 

Ramadhan mein baghair uzr ke jaan boojh kar Roza 
chorne waala gunaah e kabeera (bade gunaahon) ka 
murtakib hai (means bagair uzr ke jaan boojh kar 
Ramadhan mein Roza chorna yeh kabeera gunaah hai). 
Use sab se pehle apne gunah se sachchi tauba karni 
chahiye aur jo Roza chora hai us ki baad mein gaza bhi 
kare. Aur agar koi Roze ki halat mein jimaa’ (sexual 
intercourse) kar leta hai use qaza ke saath kaffara bhi 
ada karna hoga. Kaffara mein londi azad karna ya 
musalsal do maheene ka Roza rakhna ya saath (60) 
miskeeno ko khaana khilana hai. 

Yaad rahe bina uzr Roza todne ka bhayanak 
anjaam hai. Mustadrak waghera ki riwayat hai: 
Tarjumah: Abu Umama al Bahili Radhiallahu Anhu 
kehte hain ke main ne Rasoolallah Sallallahu Alaihi 
Wasallam se suna Aap farma rahe the: Ek martaba mein 
so raha tha mere paas do aadmi aaye unhon ne mujhe 
baazu se pakda aur woh dono mujhe ek mushkil pahad 
ke paas le aaye to unhon ne kaha ke is par chadho main 
ne kaha main is par chadhne ki taqat nahi rakhta, unhon 
ne kaha hum is ko Aap ke liye aasaan kar dete hain to 
main us par chadh gaya yahan tak ke jab pahad ke 
darmiyaan mein tha to main ne khaufnaak aawazein 
sunien to main ne kaha yeh aawazein kya hain? To 
unhon ne kaha ke yeh aag waalon ki cheekh o pukaar aur 
wawelah hai, phir mujhe ek jagah le jaaya gaya to maine 

wahan kuch logon ko dekha jo ulte latkaaye gaye the un 
ki baanchen (muh ke dono atraaf) phaadi hue thein aur 
un se khoon beh raha tha main ne kaha yeh kon hain to 
kaha yeh woh log hain jo Roza iftaar ke waqt se pehle hi 
khol dete the.{Sahih ut Targheeb (Albani): 1005} 


Hamari naseehaat ke liye ek Hadees hi kaafi 
hai. 


Rozedaar ko chahiye ke Ramadhan mein 

bhalaayi ka kaam kare or munkar kaam se bache. Jo 
aadmi Roze se ho or jhoot bole, bura kaam kare or buri 
harkaton se na ruke aise Rozedaaron ke Roze ki koi 
haisiyat nahi hai. Allah aise logon ko pasand nahi 
farmata hai: 
Tarjumah: Abu Hurairah Radhiallahu Anhu ne bayan 
kiya ki Nabi Sallallahu Alaihi Wasallam ne farmaya: Jo koi 
(Roze ki halat mein) jhoot bolna, fareb karna or jihalat ki 
baaton ko na chore Allah Taala ko uske bhooka or 
piyaasa rahne ki koi zaroorat nahi.(Sahih Bukhari: 6057) 


Taraweeh 

Ramadhan mein giyam karne ko qiyam e Ramadhan 
kaha jaata hai. Yeh wahi namaz hai jo deegar maheeno 
mein qiyam ul lail aur Tahajjud ke naam se jaani jaati hai. 
Ramadhan mein aam taur se yeh Taraweeh ke naam se 
mash-hoor hai. Yeh nafl namaz hai is ka bahut ziyadah 
sawab hai. Hadees mein hai: 


23 


Tarjumah: Hazrat Abu Hurairah Radhiallahu Anhu se 
riwayat hai ke Nabi Sallallahu Alaihi Wasallam ne 
farmaya: Jis ne Ramadhan ki raaton mein qiyaam kiya, 
imaan aur sawab ki niyat ke saath, us ke pichle tamam 
gunah mu'aaf ho jaayenge.(Sahih Muslim: 759) 


> Taraweeh ki masnoon rakat aath (8) hain, is 
ki sab se badi daleel Hazrat Aisha Radhiallahu Anha ki 
Hadees hai jo Bukhari Shareef mein hai: 
Tarjumah: Abu Salamah bin Abdurrehman ne Hazrat 
Aisha Radhiallahu Anha se poocha ki Rasoolallah 
Sallallahu Alaihi Wasallam ki raat ki namaz Ramadhan 
mein kaisi thi. Unhon ne jawab diya ke Ramadhan mein 
aur us ke alawah dono mein giyarah (11) rakaton se 
ziyadah na padhte the. Aap Sallallahu Alaihi Wasallam 
pehli Chaar (4) rakatein padhte, tum un ke husn o khoobi 
or tool (lambaayi) ka haal na poocho. Phir chaar (4) 
rakatein padhte un ke bhi husn o khoobi aur tool 
(lambaayi) ka haal na poocho. Phir teen (3) rakatein 
(witr) padhte the.(Sahih Bukhari: 2013) 


Is Hadees par kuch aitraazat ka jawab 
Aitraaz: Yeh Tahajjud ki namaz hai Taraweeh ki nahi. 
Jawaab: Tahajjud aur Taraweeh ek hi namaz ke do 
alag alag naam hain. 


Aitraaz: Taraweeh aur Tahajjud do alag alag namazein 
hain. 

Jawaab: Yeh dono ek hi namazein hain jo ke Hadees 
mein hi mazkoor hai ke Ramadhan ya ghair e Ramadhan 
mein Aap Sallallahu Alaihi Wasallam ka qiyam aath (8) 
rakat ka huwa karta tha. Agar yeh Tahajjud ki namaz 
maan li jaaye to phir yeh maanna padega ke Aap 
Sallallahu Alaihi Wasallam ne dobara taraweeh alag se 
padhi jis ki koi daleel nahi. Aur Sahaba e Kiraam 
Radhiallahu Anhum jab chauthe roz (4th day) ba-jama’at 
Taraweeh ke liye jama huwe aur Nabi Sallallahu Alaihi 
Wasallam nahi nikle to Sahaba dobara doosre qiyam ke 
waqt phir aate magar unhon ne aisa nahi kiya? 


Mash-hoor Hanfi Alim Moulana Anwar Shah 
Kashmiri ne bhi Tahajjud aur Taraweeh ko ek hi namaz 


tasleem kiya hai.(Dekhen: Al-Arf uz Shazzi: 309) 


Aitraaz: Agar yeh Taraweeh ki namaz hai to do do kiun 
padhte hain, is Hadees mein to char char ka zikr hai? 
Jawaab: Is Hadees mein chaar chaar rakat ki sifat 
bataayi gai hai na ke chaar rakat par salam pherne ka. 
Aap Sallallahu Alaihi Wasallam do do kar ke hi qiyam 
karte the jis ke bahut se dalail hain. 


Pehli Daleel: 

Tarjumah: Hazrat Aisha Radhiallahu Anha se riwayat 
hai wo kehti hain ki Rasoolallah Sallallahu Alaihi 
Wasallam Isha ki namaz se (jise log atamah kehte hain) 
farigh hone ke baad se subah tak giyarah (11) rak’aat 

padhte the, Aap har do rakat par salam pherte the aur 
witr ek padhte the.(Sahih Muslim: 736) 


Doosri Daleel: 

Tarjumah: Raat ki namaz do do rakat hai, fir jab koi 
subah ho jaane se dare to ek rakat padh le, wo uski saari 
namaz ko taaq bana degi.(Sahih Bukhari: 990 and Sahih 
Muslim: 749) 


> Taraweeh ki namaz akele aur ba-jama’at 
dono padhna sahih hai. 


> Mard imam ke peeche sirf aurton ka 
Taraweeh padhna bhi jaaiz hai. 


> Taraweeh masjid aur ghar dono jagah padhi 
jaa sakti hai. 


> Taraweeh mein zaroorat ke waqt Quran 
uthana aur dekh kar padhna dono jaaiz hai. 


> Taraweeh mein quran complete karna 
zaroori nahi hai albatta complete kare to behtar hai Nabi 
Sallallahu Alaihi Wasallam Ramadhan mein mukammal 
quran ka daur karte the. 

> Nabi Sallallahu Alaihi Wasallam ki taraf 
mansoob bees (20) rakat Taraweeh waali koi riwayat 
sahih nahi hai. 


Do ghalatfehmiyon ka izaal 

Pehli ghalatfehmi: Logon ke darmiyan yeh ghalatfehmi 
pheli hai ke Hazrat Umar Radhiallahu Anhu ne logon ko 
bees (20) rakat Taraweeh par jama kiya jabki Hazrat 
Umar Radhiallahu Anhu se mutalliq bees rakat wali 
hadees zaeef hai aur sahih hadees ke mukhalif hai. 
Durust baat yahi hai ke Hazrat Umar Radhiallahu Anhu 
ne Ubai bin Ka'ab aur Tamim Daari ko giyarah (11) 
rak'aat padhaane ka hukm diya tha jo sahih sanad se 
saabit hai: 


Tarjumah: Sa'ib bin Yazeed se riwayat hai wo kehte 
hain ki Hazrat Umar bin Khattaab Radhiallahu Anhu ne 
Ubai bin Ka'ab aur Tamim Ad-Daari ko hukm diya tha ke 
wo logon ko giyarah (11) rak'aat padhaya karen.(Tohfat 
ul Ahwazi: 3/234 and Mu'atta Imam Malik: Book 6, 
Hadith 4) 


Sheikh Albani Rahimahullah ne “Mishkaat”, 
“Irwa ul Ghaleel”, “Tamam ul Minnah” aur “Salat ut 
Taraweeh” mein, Sheikh Ibn e Uthaimeen Rahimahullah 
ne “Buloogh ul Maraam” aur “Riyadh us Saliheen” ki 
sharah mein, Allamah Mubarakpoori Rahimahullah ne 
“Tohfat ul Ahwazi” mein is Hadees ki sanad ko Sahih 
bataya hai. 


Goya Hazrat Umar Radhiallahu Anhu se bhi 
giyarah (11) rak’aat par hi logon ko jama karna saabit 
hota hai aur yahi baat Bukhari Shareef mein mazkoor 
Aisha Radhiallahu Anha ke bayan ke muwafiq hai. 


Doosri ghalatfehmi: Agar sunnat Taraweeh 
aath (8) rak’aat hai to Haram Shareef mein bees (20) 
rak’aat Taraweeh kiun padhaayi jaati hai ? 


Asal mein Haram aalami (international) jagah 
hai, yahan kisi zamaane mein chaar (4) musalle huwa 
karte the, “Aal e Sa’ood” ne Alhamdulillah ek musalle 
qaaim kar ke fitnah khatm kiya. Taraweeh bhi logon ke 
liye ikhtilaaf ka sabab thi is liye maslehat ko dekhte 
huwe bees (20) rak’aat rakhi gayien. Is ke liye do imam 
ka intikhab kiya gaya ek imam dus (10) padha kar chale 
jaate hain aur alag se akele ek rakat witr padhte hain jis 
se giyarah (11) rak’aat ki sunnat poori ho jaati hai. Yahi 
haal doosre imam ka bhi hai (means wo bhi isi tarah 
karte hain). Is tarah se na sirf fitnah khatm ho gaya balki 
imam ko giyarah (11) giyarah (11) rak’aat padhne aur 
door daraaz se late aane waalon ko jis qadar mayassar 
ho padhne ka mauqa mil gaya. Haram ke alawah Saudi 
Arab ki aksar Masjidon mein sirf aath (8) rakat Taraweeh 
hoti hai kiunki Arab ke ulama ka yahi maugif aur fatwa 
hai. Chunancha “Saudi Lajna Daima” ka fatwa hai: 
Tarjumah: Aur afzal woh hai jo Nabi Sallallahu Alaihi 
Wasallam aksar o beshtar karte the, aur woh yeh ke 

insaan aath (8) rakat padhe, aur har do rakat ke baad 
salam phere, phir teen (3) witr ada kare aur poori namaz 
mein Khashoo’, itminan aur tarteel e quran malhooz 
rakhe. Bukhari o Muslim mein Hazrat Aisha Radhiallahu 
Anha se marwi hai ke Aap Sallallahu Alaihi Wasallam 
Ramadhan aur deegar maheeno mein giyarah (11) 
rak’aat se ziyadah nahi padhte the.(Fatawa Al-Lajnah Ad- 
Daymah: 7/212) 


Yahi fatwa Sheikh Ibn e Baaz, Sheikh Ibn e 
Uthaimeen aur Arab ke deegar muftiyon ka hai. 


Allah Taala se dua hai ke hamein sunnat ko 
samajhne aur us ke mutabiq amal karne ki taufeeq ata 
farmaaye. AAMEEN 


Namaz e Witr, Witr ki fazeelat: 

Ibadat qurb e ilaahi ka zariya hai aur witr ibadaton mein 
se qurb e ilaahi ka azeem zariya hai. Yeh ek mustaqil 
namaz hai jo raat mein Isha aur Fajr ke darmiyan padhi 
jaati hai. Is ki fazeelat mein kayi Ahadees milti hain: 
Tarjumah: Jabir Radhiallahu Anhu se riwayat hai ki 
Nabi Kareem Sallallahu Alaihi Wasallam ne farmaya: Jise 
darr ho ki wo raat ke aakhiri hisse mein nahi uth sakega 
to woh raat ke shuru mein witr padh le. Aur jise ummed 
ho ki wo raat ke aakhir mein uth jaayega, woh raat ke 
aakhir mein witr padhe kiunki raat ke aakhiri hisse ki 

namaz ka mushahda kiya jaata hai aur yeh afzal 
hai.(Sahih Muslim: 755) 


Doosri Hadees mein Nabi Sallallahu Alaihi 
Wasallam ne farmaya: 
Tarjumah: Aur Allah witr (taaq) hai aur witr ko pasand 
karta hai.(Sahih Muslim: 2677) 


Witr ki namaz ka hukm: 

Yeh namaz hanafiyah ke nazdeek wajib hai jabki sahih 
baat yeh hai ke yeh sunnat e mo'akkadah hai. Daleel: 
Tarjumah: Hazrat Ali Radhiallahu Anhu se marwi hai ki 
Witr farz namaz ki tarah hatmi (wajib) nahi hai balki yeh 
to sunnat hai jise Rasoolallah Sallallahu Alaihi Wasallam 
ne jaari farmaya tha.(Tirmizi: 454) 


Witr ki namaz ka waqt: 

Is ka waqt Isha ki namaz ke baad se le kar Fajr ki namaz 
tak hai. Daleel: 

Tarjumah: Nabi Sallallahu Alaihi Wasallam ne 
farmaya: Beshak Allah Taala ne tumhare upar ek namaz 
ziyadah ki hai jis ka naam witr hai. Is witr ko Isha aur Fajr 
ki namaz ke darmiyan padho.{Silsila as Saheehah 
(Albani): 108} 


Witr ka Afzal waqt: 
Is namaz ko takheer se ada karna ziyadah afzal hai jis ko 
jaagne par aitmaad ho: 

Tarjumah: Jabir Radhiallahu Anhu se riwayat hai ki 
Nabi Kareem Sallallahu Alaihi Wasallam ne farmaya: Jise 
darr ho ki wo raat ke aakhiri hisse mein nahi uth sakega 
to woh raat ke shuru mein witr padh le. Aur jise ummed 
ho ki wo raat ke aakhir mein uth jaayega, woh raat ke 
aakhir mein witr padhe kiunki raat ke aakhiri hisse ki 
namaz ka mushahda kiya jaata hai aur yeh afzal 
hai.(Sahih Muslim: 755) 


Witr ki rak'aat: 

Witr ki namaz kam se kam ek rakat hai aur Nabi 
Sallallahu Alaihi Wasallam se giyarah (11) rak’aat tak 
padhna saabit hai. Jo log ek rakat witr ka inkaar karte 
hain woh sunnat ka inkaar karte hain. 


Ek rakat witr padhne ke bahut se dalail hain un 
mein se kuch dekhen: 
Tarjumah: Ibn e Umar Radhiallahu Anhuma se riwayat 
hai ki Nabi Kareem Sallallahu Alaihi Wasallam ne 
farmaya: Witr ek rakat hai raat ke aakhri hisse mein 
se.(Sahih Muslim: 752) 


Ek doosri Hadees hai: 

Tarjumah: Abu Ayyub Radhiallahu Anhu se riwayat hai ki 
Rasoolallah Sallallahu Alaihi Wasallam ne farmaya: Witr 
haq hai, jo chaahe saat (7) padh le, Jo chaahe paanch (5) 
padh le, jo chahe teen (3) padh le, Jo chahe ek (1) padh 
le.(Nasai: 1710) 


Kai Sahaba e Kiraam se bhi ek rakat padhne ka 
suboot milta hai, un mein Abu Musa Al-Ash/ari 
Radhiallahu Anhu, Abdullah bin Umar Radhiallahu 
Anhuma, Mu’aawiya Radhiallahu Anhu, Sa’ad Ibn e Abi 
Waqqas Radhiallahu Anhu aur Uthman Radhiallahu Anhu 
hain. 


Ek Hadees mein hai: 


Tarjumah: Hazrat Aisha Radhiallahu Anha se riwayat 
hai wo kehti hain ki Rasoolallah Sallallahu Alaihi 
Wasallam Isha ki namaz se (jise log atamah kehte hain) 
farigh hone ke baad se subah tak giyarah (11) rak'aat 
padhte the, Aap har do rakat par salam pherte the aur 
witr ek padhte the.(Sahih Muslim: 736) 


Raat ki namaz do do rakat hai agar kisi ko 

taaqat ho to jitna chahe do do kar ke padh sakta hai, 
Aakhir mein ek rakat witr padh le: 
Tarjumah: Nabi Sallallahu Alaihi Wasallam ka farman 
hai: Raat ki namaz do do rakat hai, fir jab koi subah ho 
jaane se dare to ek rakat padh le, wo uski saari namaz ko 
taaq bana degi.(Sahih Bukhari: 990 and Sahih Muslim: 
749) 


Teen (3) rakat witr padhne ka tareeqa: 
Is ke do (2) tareege hain: 

Pehla tareeqa: Teen (3) rakat ek tashahhud se 
padhe. Daleel: 

Tarjumah: Abu Ayyub Radhiallahu Anhu se riwayat 
hai ki Rasoolallah Sallallahu Alaihi Wasallam ne farmaya: 
Witr haq hai, jo chaahe saat (7) padh le, Jo chaahe 
paanch (5) padh le, jo chahe teen (3) padh le, Jo chahe ek 
(1) padh le.(Nasai: 1710) 


Musalsal (continously) teen (3) rakat ada kare 
yani do rakat par tashahhud ke liye na baithe. Daleel: 
Tarjumah: Teen (3) rakat witr na padho aur witr ko 
(maghrib ki) teen (3) rakat se mushabihat na 
karo.(Awnul Ma’bood: 4/176) 


Is Hadees ko sahib e Awn ul Ma’bood 
(Azeemabadi Rahimahullah) ne Shaikhen ki shart par 
batlaya hai. 


Maghrib ki mushabihat se do tareeqon se 
bacha jaa sakta hai, ek yeh ki teen rakat ikaththi (ek 
saath) padhi jaayen, beech mein tashahhud na kiya 
jaaye. Doosra tareeqa yeh hai ki Do rakat alag padh kar 
salam pher diya jaaye, phir ek rakat alag padhi jaaye. Is 
ki Daleel neeche zikr ki jaa rahi hai. 


Doosra tareeqa: Do rakat ek salam se padh kar phir 
ek salam se ek rakat padhi jaaye. Daleel: 

Tarjumah: Rasoolallah Sallallahu Alaihi 
Wasallam ek rakat witr padhte (aakhri) do rakaaton aur 
ek rakat ke darmiyan (salam pher kar) baat cheet bhi 
karte.(Silsila as Saheehah (Albani): 2962) 


Witr ki qirat: 

Nabi Sallallahu Alaihi Wasallam witr ki pehli rakat mein 
“sabbihisma rabbikal aala” doosri rakat mein “qul ya 
ayyuhal kaafiroon”teesri rakat mein “qul huwallahu 
ahad” padhte the. Daleel:(Nasai: 1701) 


Allama Albani Rahimahullah ne isko Sahih kaha 
hai. 


Dua e Qunoot ka hukm: 

Qunoot e witr wajib nahi, mashroo’ hai. Aap Sallallahu 
Alaihi Wasallam ki Qunoot e witr ke mutalliq Hadees 
mein hai: 


Tarjumah: Ubai bin Ka'ab Radhiallahu Anhu se 
riwayat hai ki Rasoolallah Sallallahu Alaihi Wasallam witr 
padhte the to ruku se pehle Qunoot karte the.(Ibn e 
Majah: 1182) 


Dua e Qunoot ke seeghe (means alfaaz):(Tirmidhi: 464) 


> Dua e Qunoot jama ke seeghe (means plural 
ke alfaaz) ke saath bhi hadees mein aaya hai. 

> Dua e Qunoot mein ziyadti karna bhi jaaiz 
hai. Allama Albani Rahimahullah likhte hain: 


Tarjumah: Dua mein ziyadti karne mein koi 
harj nahi hai kafiroon par la’nat, Nabi Sallallahu Alaihi 
Wasallam par darood aur musalmanoon ke liye dua ki 
gharz se.{Qiyaam e Ramadhan (Albani): 31} 


> Qunoot e witr ruku se pehle aur baad mein 
dono tarah jaaiz hai. 


> Dua e Qunoot mein haath uthaya jaa sakta 
hai jaise aam duaon mein uthaya jaata hai. Kuch logon 
ne kaha ke Ahadees mein haath uthane ka zikr nahi is 
liye haath uthana khilaaf e sunnat hai. Yeh baat sahih 
nahi hai. Kayi Sahaba aur Taba’een se witr ki dua mein 
haath uthana saabit hai jin mein Abdullah bin Mas’ood 
Radhiallahu Anhuma, Umar Radhiallahu Anhu, Abu 
Hurairah Radhiallahu Anhu, Abu Qilabah aur Imam Mak- 
hool wagera hain. 


> Abdur Rehman Mubarakpoori Rahimahullah 
likhte hain ke zahiri taur par dua ki tarah is mein bhi 
haath uthane ka suboot milta hai.(Tohfatul Ahwazi: 
1/343) 

> Witr ki Namaz akele aur ba-jama’at aur 
safar o hazar dono mein padhi jaa sakti hai jaisa ki 
sunnat se saabit hai. 


Ek raat mein do witr: 

Ek raat mein ek martaba hi witr padhna chahiye kiunkay 
Nabi kareem Sallallahu Alaihi Wasallam ne farmaya: 
Tarjumah: Ek raat mein do baar witr nahi hai.{Abu 
Dawood: 1439, Sahih (Al-Albani)? 


Agar koi shakhs ek martaba witr padh kar so 
jaaye aur dobara qiyam karna chaahe to kar sakta hai 
magar baad mein witr nahi padhega jaisa ki mazkoorah 
(upar zikr ki gayi) hadees se wazeh hai. 


Nabi Kareem Sallallahu Alaihi Wasallam ne 
farmaya: 
Tarjumah: Raat ki apni aakhri namaz witr ko 
banaao.(Sahih Bukhari: 998 and Sahih Muslim: 751) 


Nabi Sallallahu Alaihi Wasallam ka yeh 
farmaan wujoob ke liye nahi hai. 


Witr ki qaza: 

Agar kabhi neend ki wajah se witr ki namaz na padh 
saken to jab bedaar ho Witr padh len. Nabi Sallallahu 
Alaihi Wasallam ka farmaan hai: 

Tarjumah: Jo witr ki namaz padhe bagair so jaaye ya 
use padhna bhool jaaye to jab yaad aaye use padh 
le.(Abu Dawood: 1431) 


Witr ki namaz chorna: 

Witr aur Fajr ki do sunnat bahut ahem hain jinhein Nabi 
Sallallahu Alaihi Wasallam ne safar o hazar mein 
hamesha padhne ka ehtimaam kiya. Is liye hamein bhi 
hamesha is ka ehtimaam karna chahiye. Kabhi kabhar 
witr chootne ka masla nahi hai kiunki yeh sunnat e 
mu’akkadah hai magar barabar chorne waala bahut se 
ulama ke nazdeek na qabil e shahadat hai. 


Sheikh ul Islam Ibn e Taimiyah Rahimahullah 
likhte hain: 
Tarjumah: Witr tamam musalmanon ke nazdeek 
muttafagqa taur par sunnat e mu’akkadah hai aur jo 
lagataar (continuously) ise chorta hai us ki gawahi 
qubool nahi ki jayegi.(Al-Fatawa Al-Kubra) 


Aitekaf 

Aitekaf aur us ka hukm: 

Aitekaf ka talluq Ramadhan ke aakhri Ashre se hai. Yeh 
qurb e ilaahi ka ahem zariya hai. Is se mutalliq kayi 
fazaail warid hain magar sab ke sab za’eef hain lekin is ki 
Mashrooiyyat or Targheeb kayi Aayaat or Ahadees se 
saabit hai. Aitekaf ibadat hai neez Masjid mein Aitekaf ki 
wajah se mukhtalif qism ki nekiyan karne ka maugqa 
milta hai is liye un sab ki fazeelat or ajr apni jagah 
muslilam hai. 


Allah ka farmaan hai: 

Tarjumah: Hum ne Ibrahim (Alaihissalam) aur Ismail 
(Alaihissalam) se wa’da liya ke tum mere ghar ko tawaaf 
karne waalon aur Aitekaaf karne waalon aur Rukoo’ 
Sajda karne waalon ke liye paak saaf rakho.(Surah Al- 
Baqarah, Surah No: 2 Ayat No: 125) 


Neez Allah ka farmaan hai: 

Tarjumah: Aur aurton se us waqt mubashirat na karo 
jabki tum Masjidon mein Aitekaaf mein ho.(Surah Al- 
Baqarah, Surah No: 2 Ayat No: 187) 


Aur Nabi Sallallahu Alaihi Wasallam ke 
mutalligq Aisha Radhiallahu Anha ka farmaan hai: 


Tarjumah: Allah ke Nabi Sallallahu Alaihi Wasallam 
apni wafaat tak barabar Ramadhan ke aakhri Ashre mein 
Aitekaf karte rahe aur Aap Sallallahu Alaihi Wasallam ke 
baad Aap ki azwaaj e mutahharaat (azwaaz means 
biwiyaan) Aitekaf karti rahien.(Sahih Bukhari: 2026 and 
Sahih Muslim: 1172) 


Quran o Hadees ke alawah ummat ke ijma’ se 
bhi Aitekaaf ki mashroiyyat saabit hai jaisa ki Shaikh ul 
Islam Imam Ibn e Taimiyah Rahimahullah ne naqal kiya 
hai.(Sharh ul Umdah: 2/711) 


> Dalail ki roshni mein Aitekaf wajib nahi 
balki sunnat hai lekin agar koi Aitekaf ki nazar maan le to 
us ke haqq mein Aitekaaf wajib ho jaayega. 


Aitekaf ki jagah: 

Jis tarah mard ke liye Aitekaf masnoon hai usi tarah 
aurat ke liye bhi Aitekaf mashroo’ (means Quran o 
Hadees se sabit) hai. Aur yeh bhi wazeh rahe ke Aitekaf 
ki jagah sirf Masjid hai jaisa ki upar Quran ki aayat se 
wazeh hai aur Nabi Sallallahu Alaihi Wasallam ne is par 
amal kar ke dikhaya hai. Agar aurat Aitekaf kare to use 
bhi Masjid mein hi Aitekaf karna hoga chaahe Jama 
Masjid ho ya Jama Masjid na ho. Sirf Jama Masjid mein 
Aitekaf waali riwayat (er par kalaam hai. 
Agar Jama Masjid mein Aitekaf kare to ziyadah behtar 
hai taaki namaz e juma' ke liye nikalne ki zaroorat na 
pade. 


Aitekaf ka waqt: 

Nabi Sallallahu Alaihi Wasallam ne Ramadhan mein 
aksar dus (10) dino ka Aitekaf kiya hai is liye afzal yeh hai 
ke Ramadhan ke aakhri Ashre mein dus (10) dino ka 
Aitekaf kare kiunki aakhri Ashre ki badi fazeelat aayi hai. 
Is ka tareeqa yeh hai ke Aitekaf ki dil se niyat kare aur 
beeswein (20th) Ramadhan ko sooraj doobte hi Masjid 
mein daakhil ho jaaye. Yeh ikeeswein (21th) ki raat hogi. 
Raat bhar zikr o azkaar aur nafli ibaadat mein masroof 
rahe aur Fajr ki namaz padh ke Aitekaf ki jagah par chala 
jaaye. Eid ka chaand hote hi Aitekaf khatm kar de. 


Aitekaf ke Mabaah (jaaiz) umoor: 

Aitekaf ki halat mein Masjid mein khaana peena, ghusl 
karna, zaroorat ke waqt baat karna, tail (oil) khusbhoo 
istemaal karna, baghair shehwat biwi se baat cheet aur 
use choona, sakht zaroorat ke liye bahar jaana for 
example: Masjid mein toilet na ho to qaza e hajat ke liye, 
juma’ waali Masjid na ho to namaz e juma’ ke liye, 
khaana koyi laa kar dene waala na ho to khaana laane ke 
liye jaana waghera. 


Aitekaf ke manafi umoor: 

Bagair zaroorat Masjid se bahar jaana, jima’ (sexual 
intercourse) ya kisi aur tarah se jaan boojh kar mani 
(sperm) kharij karna Aitekaf ke batil hone ka sabab hai. 
Isi tarah haiz o nifaas bhi aurat ka Aitekaf baatil kar 


dega. In ke alawah bagair zaroorat ke baat cheet, ghair 
zaroori kaam (aise kaam jo zaroori na hon un) mein waqt 
barbaad karna ya ibadat ke manafi kaam jhoot o gheebat 
se bache. Yeh Aitekaaf ke batil hone ka sabab to nahi 
magar in se Aitekaf ka maqsad faut ho jaata hai. Isi tarah 
mareez ki iyadat, namaz e janazah aur dafan ke liye 
Masjid se bahar nikalna bhi jaaiz nahi hai. 


Aitekaf ke masnoon aa’maal: 

Mo’takif (Aitekaaf mein baithne waale) ko chaahiye ke 
dus (10) dino mein kasrat se tadabbur ke saath tilawat, 
zikr o azkaar, dua, istighfaar aur nafli ibadaat anjaam de. 
Khashoo, khuzoo aur huzoor e qalbi (dil ki haazri) ke 
saath Allah se talluq jodne par mehnat o mashaqqat 

kare. Ramadhan taqwa ka mazhar hai, Aitekaf se taqwa 
ko mazeed taqwiyyat (taqat o quwwat) bakhshe. Inhi 
dinon mein Lailat-ul-Qadr aati hai Aitekaaf mein baithne 
waale ke liye use paane ka sunehra mauga hai, Aap 
Sallallahu Alaihi Wasallam ne isi maqsad se teeno Ashre 
mein Aitekaf kiya. Jab aakhri Ashre mein shab e qadr ki 
khabar mili to us mein Aitekaf karne lage. 


Mazeed chand (kuch) masail: 

> Aitekaf ki is tarah niyat karna (maine Allah 
Taala ki raza ke liye sunnat e Aitekaaf ki niyat ki) Bidat 
hai. Niyat sirf dil se karna hai. 

> Aitekaf ke liye Roza shart nahi ,,waali 
riwayat par kalam hai (means wo riwayat za’eef hai). 


> Masjid mein aurat ke liye jab tak makhsoos 
or mehfooz jagah na ho tab tak use Aitekaf mein baithna 
jaaiz nahi. 

> Sirf teen Masajid mein Aitekaf ka aiteqaad 
bhi sahih nahi hai. 


> Aitekaf ki muddat mutayyan nahi hai is liye 
dus (10) din se kam aur ziyadah ka bhi Aitekaf kiya jaa 
sakta hai. Hadees mein kam se kam ek din ek raat ke 
Aitekaf ka zikr aaya hai. 

> Ramadhan ke alawah doosre months mein 
bhi Aitekaf kiya jaa sakta hai jaisa ki Nabi Sallallahu 
Alaihi Wasallam se saabit hai. 

> Agar kisi ne Aitekaf ki niyat ki (magar nazar 
nahi maani) lekin halaat ki wajah se Aitekaf nahi kar saka 
to us par kuch nahi hai (means koi kaffara waghera nahi 
hai). 

> Ijtimaa’i Aitekaf is tarah ke ek Masjid mein 
kayi mo’takif (Aitekaaf karne waale) hon jaaiz hai magar 
ijtima’i surat se zikr ya dua ya ibadat karna soofiya ki 
tarah jaaiz nahi hai. 


Aitekaf se mutalliq kuch zaeef Ahadees: 
Pehli Hadees: 

Tarjumah: Jis shakhs ne Ramadhan ul Mubarak mein 
dus din ka Aitekaf kiya, us ka sawab do Hajj aur do 


Umrah ke barabar hai.{Silsila az Zaeefah (Albani): 518} 


Doosri Hadees: 

Tarjumah: Jo shakhs Allah ki raza ke liye ek din Aitekaf 
karta hai, Allah Taala us ke aur dozakh ke darmiyan teen 
khandagon ka faasla kar deta hai. Har khandaq mashriq 
se maghrib ke darmiyani faaslay se ziyada lambi 
hai.{Silsila az Zaeefah (Albani): 5345} 

Teesri Hadees: 

Tarjumah: Nabi Sallallahu Alaihi Wasallam ne Aitekaf 
karne waale ke baare mein farmaya: Woh gunaahon se 
rok deta hai, aur us ke liye sab neki karne waale ki tarah 
neki likhi jati hai.(Ibn e Majah: 1781) 

Allama Albani Rahimahullah ne “Za’eef Ibn e 
Majah: 352” mein isko za’eef kaha hai. 


Chauthi Hadees: 


Tarjumah: Jo emaan aur ajr o sawaab ki niyat se 
Aitekaf karta hai us ke pichle saare gunah mu’aaf kar 
diye jaate hain.{Zaeef ul Jaami’ (Albani): 5452} 


Paanchvi Hadees: 
Tarjumah: Aitekaf teen Masjid ke alawah kisi mein 
nahi.(Majmoo’ Fatawa Ibn e Baz: 25/218) 


Lailat ul qadr 

Lailat ul qadr ki ahmiyat o fazeelat: 

Lailat ul qadr ki ahmiyat o fazeelat par ek mukammal 
Surat nazil hue hai jis se is ki fazeelat ka bakhoobi andaza 
lagaya jaa sakta hai. 

Tarjumah: Beshak hum ne ise (Quran) ko shab e Qadr 
mein nazil farmaya. Aur Aap ko kya maloom ke shab e 
qadr kya hai. Shab e Qadr hazaar maheeno se behtar hai. 
Is (mein har kaam) ke sar anjaam dene ko apne Rabb ke 
hukm se farishte aur Rooh (Jibraeel) utarte hain. Yeh 
raat salamti ki hoti hai aur Fajr ke tulu hone tak (rehti 
hai).{Surah Al Qadr: Surah No: 97 (Mukammal)} 

Is Surat mein chand fazail ka zikr hai. 

> Shab e Qadr mein Quran ka nuzool howa 
yani ek-baargi mukammal Quran Looh e Mehfooz se 
aasman e duniya par nazil kiya gaya jo 23 salon mein 
qalb e Mohammad Sallallahu Alaihi Wasallam par nazil 
kiya gaya. 

> Yeh qadr o manzilat waali raat hai, qadr ki 
tafseel Allah ne hazaar maheeno se bayan ki jo 
mubalgha par dalalat karta hai yani yeh raat hazaron 
maheeno se behtar hai. 

> Yeh is qadr azeem raat hai ke is mein 
firshton khaas taur se Jibraeel Alaihissalam ka nuzool 
hota hai un kamon ko sar-anjaam dene jin ka faisla Allah 
Taala is saal ke liye karta hai. 

> Yeh mukammal raat sarapa aman o salamti 
waali hai. Momin bandah shaitan ke sharr se mehfooz ho 
kar Rabb ki khalis ibadat karta hai. 

> Is raat saal mein hone waale maut aur 
zindagi aur zindagi ke wasaail ke baare mein saal bhar ka 
faisla kiya jaata hai: 
Tarjumanh: Isi raat mein har ek mazboot kaam ka faisla 
kiya jata hai.(Surah Ad-Dukhan, Surah No: 44, Ayat No: 
4) 


> Lailat ul qadr mein qiyam ka sawaab pichle 
saare gunaahon ka kaffara hai. Nabi Sallallahu Alaihi 
Wasallam ka farman hai: 
Tarjumah: Jo koi shab e qadar mein Imaan ke saath or 
sawaab ke hasil karne ki niyat se qiyam karta hai us ke 

sabiqa (guzre hue) tamam gunah mu/aaf kar diye jaate 
hain.(Sahih Bukhari: 1901) 

> Lailat ul qadr ki fazeelat se mahroom hone 
waala har qism ki bhalaayi se mahroom hai: 
Tarjumah: Anas bin Malik Radhiallahu Anhu se 
riwayat hai wo kehte hain ke Ramadhan ka maheena 
aaya to Nabi Sallallahu Alaihi Wasallam ne farmaya: 
Tumhaare paas yeh maheena aa gya hai, is mein ek raat 
hai jo hazaar (1000) maheeno se afzal hai. Jo shakhs us 
raat (ka sawaab hasil karne) se mahroom reh gaya, wo 
har bhalaayi se mahroom reh gaya uske khair se wahi 
mehroom rehta hai jo waqa’ee mehroom hai.(Ibn e 
Majah: 1644) 


Allama Albani Rahimahullah ne is Hadees ko 
Hasan Sahih kaha hai. 


Lailat ul qadr ka ta’auun: 
Lailat ul qadr ke ta'auun qav) ke silsile mein ulama ke 


mukhtalif aqwaal milte hain magar rajeh qaul yeh hai ke 
Lailat ul qadr Ramadhan ke aakhri Ashre ki taaq raton 
(21, 23, 25, 27, 29) mein se koi ek hai. Is ki daleel Nabi 
Sallallahu Alaihi Wasallam ka farmaan hai: 

Tarjumah: Lailat ul Qadr ko Ramadhan ke aakhri 
Ashre ki taaq raton mein talaash karo. 

(Sahih Bukhari: 2017) 

Kya sattaisveen (27th) ki raat Lailat ul 
qadr hai? 

Kuch logon ne sattaisveen (27th) ki raat ko Lailat ul qadr 
qaraar diya hai jo sahih nahi hai. Yeh sahih hai ke kuch 
riwayaton mein shab e qadr sattaisveen (27th) ki raat ko 
bataayi gayi hai magar sattaisveen (27th) ko hi hamesha 
ke liye shab e qadr qarar dena galat hai. Is ke kuch 
reasons hain: 

@ Bukhari ki Hadees (2017) is mauqif ki tardeed karti hai 
jis mein shab e qadr ko paanch taaq (odd) raaton mein 
talaash karne ka hukm diya gaya hai, sirf sattaisveen 
(27th) ki hadees le kar faisla karna durust nahi hai. 


@ Ahadees mein sattaisveen (27th) ke alawah doosri 
raat ka bhi zikr hai. Sahihain (Sahih Bukhari aur Sahih 
Muslim) mein mazkoor hai ke Nabi Sallallahu Alaihi 
Wasallam ne shab e qadr paane ke liye kabhi pehle 
Ashre mein Aitekaf kiya, kabhi darmiyani Ashre mein 
Aitekaf kiya to kabhi aakhri Ashre mein aur aakhir mein 
farmaya: 

Tarjumah: Mujhe Lailat ul qadr dikhaayi gayi, magar 
fir bhula di gayi ya (aapne yeh farmaya ki) main khud 
bhool gya. Is liye tum use aakhri Ashre ki taaq raton 
mein talaash karo.(Sahih Bukhari: 2016 and Sahih 
Muslim: 1167) 


Ek riwayat mein hai: 

Tarjumah: Jis ko shab e qadr ki talaash ho woh usi 
hafte ki aakhri (taaq) raaton mein talaash kare.(Sahih 
Bukhari: 2015 and Sahih Muslim: 1165) 


In ke alawah kisi riwayat mein 21 ka zikr hai, 
kisi mein 23 ka zikr hai, kisi mein 25 ka zikr hai to kisi 
mein 29 ka zikr hai. 


In saari riwayaat ko saamne rakhte huwe Ashr 
e akheer (aakhiri Ashre) ke andar wus’at (kushadgi) 
paayi jaati hai, un mein sab’e akheer aur deegar saari 
riwayaat daakhil hain. Is wajah se shab e qadr aakhri 
Ashre ki koi taaq (odd) raat hai. Yahi mauqif aksar ahl e 
ilm ka hai. 


Jahan tak sattais (27) ka masla hai to kisi saal 
sattais ki raat qadr ki raat hogi jaisa ki kabhi 21, kabhi 23, 
kabhi 25 to kabhi 29 rahi. Is ki wajah yeh hai ke yeh raat 
har saal aakhri Ashre ki paanch Taaq raaton mein se kisi 
ek raat mein muntagil hoti rehti hai. 


®© Nabi Sallallahu Alaihi Wasallam ke farameen ke 
alawah Aap ka amal bhi saabit karta hai ke Lailat ul qadr 
aakhri Ashre ki koi ek Taaq raat hai: 

Tarjumah: Aisha Radhiallahu Anha bayan karti 
hain ki jab (Ramadhan ka) aakhri Ashra aata to Nabi 
Sallallahu Alaihi Wasallam apna tehband mazboot 
baandhte (yaani apni kamar poori tarah kas lete) or un 


47 


raaton mein Aap khud bhi jaagte aur ghar waalon ko bhi 
jagaaya karte the.(Sahih Bukhari: 2024) 


Lailat ul qadr ki nishaniyaan: 
Ahadees mein is raat ki kuch nishaniyaan milti hain: 
> Subah ke Sooraj mein shu’a nahi hoti: 
Tarjumah: Yeh (Lailat ul qadr) sattaisween 
(27th) subah ki raat hai, aur is ki nishani yeh hai ke us din 
ki subah ko sooraj safaid tulu’ hota hai, us ki koi shua 
(rays) nahi hoti.(Sahih Muslim: 762) 
> Lailat ul qadr mo’tadil hoti hai: 
Tarjumah: Qadr ki raat narmi waali 
mo’tadil hai, na garam na thandhi, us raat ki 
subah sooraj ki roshni kamzor aur surkhi 
maa’il hoti hai.{Sahih al Jami’ (Albani): 5475} 


> Kabhi barish bhi ho sakti hai: 
Tarjumah: Main ne (khawab mein) khud ko 


keechad mein sajdah karte huwe dekha.(Sahih 
Bukhari: 813) 


Lailat ul qadr se mutalliq logon mein galat 
baatein mashhoor hain for example: Is raat kutte nahi 
bhonkte, gadhe kam bolte hain. Samandar ka khaara 
paani bhi meetha ho jaata hai. Darakht (trees) zameen 
ko sajda karte hain phir apni jagah laut jaate hain. Har 
jagah roshni hi roshni hoti hai, is din shaitan sooraj ke 
saath nahi nikal sakta. Waghera waghera.! 

Lailat ul qadr mein hum kya karen? 

Hadees mein Lailat ul qadr ke husool ke liye Nabi 
Sallallahu Alaihi Wasallam ki bahut ziyadah mehnat ka 
zikr milta hai: 

Tarjumah: Aisha Radhiallahu Anha bayan karti hain ki 
jab (Ramadhan ka) aakhri Ashra aata to Nabi Sallallahu 
Alaihi Wasallam apna tehband mazboot baandhte (yaani 
apni kamar poori tarah kas lete) or un raaton mein Aap 
khud bhi jaagte aur ghar waalon ko bhi jagaya karte 
the.(Sahih Bukhari: 2024) 


Is Hadees mein teen batein zikr ki gayi hain: 

> Kamar kas lete ,Yaani ibadat ke liye bahut 
ziyadah mehnat karte. Aurton se doori ke meaning mein 
bhi aaya hai. 


> Shab bedaari karte: Yaani raat mein ibadat 
ke liye khud ko bedaar rakhte. 


> Apne ahl o ayaal ko uthate): Yaani apne ahl 
o ayaal ko bhi ibadat ke liye jagaate kiunki yeh ahem 
raat hoti hai. 


Khulasa e kalaam yeh hai ke shab e qadr mein 
ibadat par khoob khoob mehnat karna hai taaki hum us 
ki fazeelat paa saken jaisa ki Nabi Sallallahu Alaihi 
Wasallam ka farmaan hai: 

Tarjumah: Jo koi shab e qadar mein Imaan ke saath or 
sawaab ke hasil karne ki niyat se qiyam karta hai us ke 
sabiqa (guzre huwe) tamam gunah maaf kar diye jaate 
hain.(Sahih Bukhari: 1901) 


Qiyam ke saath zikr o dua aur tilawat o 

manajaat bhi is raat mein karen. Is raat ki ek khusoosi 
dua hai jo Nabi Sallallahu Alaihi Wasallam ne apni 
ummat ko sikhaayi hai: 
Tarjumah: Aisha Radhiallahu Anha se riwayat hai 
unhon ne kaha: Aye Allah ke Rasool Sallallahu Alaihi 
Wasallam! Agar mujhe shab e qadr mil jaaye to main 
konsi dua padhun? Aap Sallallahu Alaihi Wasallam ne 
farmaya ke tum padho: (Aye Allah tu mu’aaf karne waala 
hai mu’aafi ko pasand karta hai lehaza tu mujhe mu’aaf 
kar de).(Ibn e Majah: 3850) 


Allama Albani Rahimahullah ne is Hadees ko 
Sahih kaha hai. 


Sunan Tirmizi mein “Afuwwun (ie) ke baad 
“kareem” ki ziyadti hai, is ziyadti ki koi asal nahi yaani 
yeh saabit nahi hai. 


SADQAT UL FITR 
Sadqat ul Fitr ki farziyyat: 

Jis saal Ramadhan ka Roza farz howa usi saal sadqat ul 

fitr bhi farz howa yaani 2 hijri mein. Is ki farziyyat Quran 

o Hadees aur Ijma e Ummat se saabit hai. 

Quran se daleel 

Tarjumah: Beshak us ne falah paa li jo paak ho gaya. 
(Surah Al-A’la, Surah No: 87, Ayat No: 14) 


Sunnat se daleel 

Tarjumah: Abdullah bin Umar Radhiallahu Anhuma se 
riwayat hai ki Allah ke Rasool Sallallahu Alaihi Wasallam 
ne Ramadhan mein Sadgat ul fitr ko musalmanon mein 
se har nafs par farz kar diya hai.(Sahih Muslim: 984) 


Imam Ibn e Munzir Rahimahullah ne is ki 
farziyyat parljma naqal kiya hai.{Al-ljmaa’ (Ibn e Munzir): 
Page No: 55} 


Sadgat ul Fitr/ Zakat ul Fitr ko Zakat ul Badan 
aur Zakat un Nafs bhi kaha jaata hai. Aam urdu bol chaal 
mein yeh Fitra ya Fitrana ke naam se jaana jata hai. 


Fitrane ki hikmat: 

Do hikmatein to ek Hadees mein mazkoor hain: 
Tarjumah: Nabi Sallallahu Alaihi Wasallam ne Sadqat 
ul Fitr Rozedaar ko lagw aur behooda baaton se paak 
karne ke liye aur miskeenon ke khaane ke liye farz kiya 
hai.(Abu Dawood: 1609 and Ibn e Majah: 1827) 

Allama Albani Rahimahullah ne is Hadees ko 
“Sahih ul Jami': 3570” mein sahih kaha hai. 


Pehli hikmat 

Rozedaar ki paaki: Roze ki halat mein Rozedaar se hone 
waali ghalatiyon se paak hone ke liye Fitrana ada kiya 
jaata hai. 


Doosri hikmat 

Miskeenon ka khaana: Eid ke din jahan maldaar log 
khushi manayen wahein apni khushi mein shaamil karne 
ke liye un ke zimme ghareebon aur miskeenon ko 
Fitranah ada karna hai taaki woh bhi musalmanon ki Eid 
ki khushi mein barabar ke shareek ho saken. 


Teesri hikmat 

Fitrane mein miskeenon ke saath ulfat o muhabbat ke 
izhaar ke siwa, apne badan ka sadqa bhi hai kiunki Allah 
Taala ne ab tak apni taufeeq se zinda rakha. Aur Allah ki 
un ne’maton ka shukriya bhi jo Ramadhan ul Mubarak 
mein (Roza, Qiyam, Aitekaf, Lailat ul Qadr waghera ki 
shakl mein) milte hain. 


Fitrane ki shartein: 

Is ki teen shartein hain; 

@ Fitrane ke liye islam shart hai, is liye kafir par Fitrana 
nahi. 

@ Istita’at: Fitrana ke liye nisaab ka maalik hona shart 
nahi balki agar kisi ke paas Eid ki raat aur us din apne aur 
apne ahl o ayaal par kharch karne se ziyadah khuraak ho 
to use miskeenon ko sadqa kare. 

© Teesri shart Fitrane ka wajibi waqt hona hai jo Eid ka 
chaand nikine se Eid ki namaz ke waqt tak hai. 


Kin ki taraf se fitraana ada kiya jayega? 

Is silsile mein Nabi Sallallahu Alaihi Wasallam ki Hadees 
hai: 

Tarjumah: Abdullah bin Umar Radhiallahu Anhuma se 
riwayat hai ki Allah ke Rasool Sallallahu Alaihi Wasallam 
ne Ramadhan mein musalmaanon mein se har shakhs 


par azaad ya gulaam, mard ho ya aurat, choota ho ya 
bada khajooron ka ek saa’ ya jaw (barley) ka ek saa’ 
Sadgat ul Fitr muqarrar farmaya.(Sahih Muslim: 984) 


> Is liye har musalman chaahe woh chota ho 
ya bada, azad ho ya ghulam, mard ho ya aurat un ki taraf 
se Fitra nikalna un ke sarparast ke zimme wajib hai. 


> Yateem aur majnu ke paas maal ho to un ki 
taraf se bhi Fitra nikala jaaye. 


> Pait mein maujood bachche ki taraf se 
Fitrana wajib nahi hai magar koyi istihbaab ke taur par 
dena chaahe to de sakta hai. 

> Mayyit ki taraf se Fitrana nahi hai. Haan 
agar mayyit ne waqt e wujoob (Eid ka chaand nikine se 
Eid ki namaz tak) ko pa liya to us ki taraf se Fitrana ada 
kiya jaayega. 


> Naukar ya Naukraani ka Fitrana khud unke 
zimme hai, agar us ka maalik ada kar de to ada ho 
jaayega. 


Fitrane mein kya diya jaaye? 

Jis country mein jo cheez ghiza (khaane) ke taur par 
istemaal ki jaati hai use Fitrana ke taur par de sakte hain. 
Is se mutalliq Nabi Sallallahu Alaihi Wasallam ka farmaan 
hai: 


Tarjumah: Abdullah bin Umar Radhiallahu Anhuma se 
riwayat hai ki Allah ke Rasool Sallallahu Alaihi Wasallam 
ne Ramadhan mein musalmaanon mein se har shakhs 
par azaad ya gulaam, mard ho ya aurat, choota ho ya 
bada khajooron ka ek saa’ ya jaw (barley) ka ek saa’ 
Sadgat ul Fitr muqarrar farmaya.(Sahih Muslim: 984) 


Nabi Sallallahu Alaihi Wasallam ke zamaane 
mein jaw (barley), khajoor, munqqa aur paneer khaane 
ke taur par istemaal hota tha. Hamaare yahan normally 
chawal, ghehon, chana, jaw, baajra, jawar waghera 
khaane ki cheezein hain lehaza hum un mein se Fitrana 
nikalenge. 


Saa’ ki miqdaar: 

Fitrane ki miqdaar ek saa’ hai. Ek saa’ chaar mudd ka 
hota hai. Gram ke hisaab se saa’ ki ta'een mein kaafi 
ikhtilaaf hai. Shaikh Ibn e Uthaimeen ne 2kilo 40gram 
batlaya hai. Kuch ne 2kilo 100gram, kuch ne taqreeban 
dhai kilo (2.5kg), kuch ne 2kilo 175gram, kuch ne 2kilo 
751gram kaha hai. Shaikh Ibn e Baaz ne 3kilo batlaya hai. 
Yahi Saudi Fatwa Committee Lajna Daima ka fatwa hai. 


Ziyadah tar aqwaal dhai kilo (2.5kg) ke aas 
paas hain. Agar dhai kilo ke hisaab se nikaal diya jaaye to 
ziyadah munasib hai. Is mein fuqaraa aur masakeen ka 
faida bhi hai aur agar koi 3kilo ke hisaab se nikalta hai to 
is mein bhi koi harj nahi. 


Yahan ek aur masla jaan lena chaahiye ke ek 
hi jins se ek saa’ nikalna behtar hai na ke aadha ek jins se 
aur aadha ek jins se. 

Abu Dawood aur Nasai waghera mein nisf saa’ 
ka bhi zikr hai magar woh riwayat sahih nahi hai. Is silsile 
mein kuch Aasaar bhi mlite hain. Imam Abu Hanifah, 
Shaikh ul Islam Ibn e Taimiyah, Allama Ibn e Qayyim, 
Allama Albani aur Ubaidullah  Mubarakpoori 
Rahimahumullah ka mauqif hai ke nisf saa’ bhi kifayat 
karega. 


Fitrane ka Masraf (means Fitrana kinko 
diya jaaye): 

Fitrane ka Masraf Nabi Sallallahu Alaihi Wasallam ne 
bata diya hai: 
Tarjumah: Nabi Sallallahu Alaihi Wasallam ne Sadqat 
ul Fitr Rozedaar ko lagw aur behooda baaton se paak 
karne ke liye aur miskeenon ke khaane ke liye farz kiya 
hai.(Abu Dawood: 1609 and Ibn e Majah: 1827) 

Allama Albani Rahimahullah ne is Hadees ko 
“Sahih ul Jami’: 3570” mein sahih kaha hai. 


Yeh Hadees batati hai ke Fitrana ka masraf 
fuqaraa or masakeen hain. Kuch ulama ne kaha Zakat ke 
8 Masaarif mein Fitrana sarf kar sakte hain (means jin 
logon ko zakat di jaati hai unko Fitrana de sakte hain) 
magar yeh baat upar zikr ki gayi Hadees ke khilaaf hai. 

> Shaikh ul Islam Ibn e Taimiyah 
Rahimahullah ne Fitrane ko Faqeeron or Miskeenon ke 
saath khaas kiya hai aur daleel se qawi-tar isi ko qarar 
diya hai.(Majmoo' ul Fatawa: 25/71) 


> Shaikh Ibn e Baaz ne kaha ke Fitrane ka 
masraf Fuqaraa or Masaakeen hain kiunki Ibn e Abbas 
Radhiallahu Anhuma se saabit hai: 


Tarjumah: Nabi Sallallahu Alaihi Wasallam ne 
Sadqat ul Fitr Rozedaar ko lagw aur behooda baaton se 
paak karne ke liye aur miskeenon ke khaane ke liye farz 
kiya hai./Abu Dawood: 1609 and Ibn e Majah: 1827. - 
Majmoo' ul Fatawa: 14/204) 

Lehaaza Fitraana Faqeeron or Miskeenon ke 
alawah Masjidon aur Madarson waghera par kharch 
karna sunnat ki mukhalifat hai. 


Agar apni jagah par Faqeeron or Miskeenon ko 
na paaye to doosri jagah Fitrana bhej de. 


Fitrane ka waqt: 
Fitrane ka do waqt hai; 
Ek waqt wujoob ka aur ek waqt jawaaz ka. 


Wujoob ka waqt 
Eid ka chaand nazar aane se Eid ki namaz tak hai. Is 
darmiyan kisi waqt mustahiq ko Fitrana de de. 


Jawaaz ka waqt 

Eid se ek do din pehle Fitrana dena jaaiz hai. Bukhari aur 
Muslim mein Ibn e Umar Radhiallahu Anhuma se marwi 
hai: 

Tarjumah: Sahaba e Kiraam Radhiallahu Anhum Eid se 
ek ya do din pehle Fitrana ada karte the.(Sahih Bukhari: 
1511) 


Afzal waqt Eid ki namaz ke liye niklane se pehle 
ada karna hai kiunki Hadees mein hai: 
Tarjumah: Nabi Sallallahu Alaihi Wasallam ne Eid ki 
namaz ke liye nikalne se pehle logon ko Fitrana ada 

karne ka hukm diya.(Sahih Bukhari: 1503 and Sahih 
Muslim: 986) 


> Eid ki namaz ke baad Fitra dene se ada nahi 
hoga woh sirf aam sadqa shumaar hoga lekin agar kisi ke 
saath bhool ho gayi ya kisi shar’ee uzr ki bunyaad par 
late ho gayi to Allah taala aise bandon se darguzar 
(mu’aaf) karta hai. 


Fitrana dene ki jagah: 

Is mein asal yahi hai ke jo jis jagah rehta hai wahein Fitra 
ada kare lekin agar wahan Fuqaraa or Masaakeen 
maujood na hon to Fitra doosri jagah bhej de. Isi tarah 
agar kisi doosri jagah bhejne ki sakht zaroorat ho to ek 
jagah se doosri jagah muntagqil karne mein koi harj nahi. 


Fitrane mein raqam dena: 

Yeh ek ahem masla hai jiske Jaaiz aur Na Jaaiz hone mein 
ikhtilaaf hai. Ahadees ki roshni mein yeh masla wazeh 
hai, Nabi Sallallahu Alaihi Wasallam ne Fitrane ko 
miskeenon ki ghiza (means unka khaana) qarar diya hai 
or ghiza khayi jaane waali cheez hai, na ke raqam. 


Is liye Rasool Sallallahu Alaihi Wasallam ke 
farmaan par chalte huwe galle se hi Fitra ada karna 
behtar or afzal hai. Albatta sakht zaroorat ke tehat Fitre 
ki raqam dena bhi jaaiz hai. Is ko misaal se is tarah 
samajh len ke aaj kal Fuqaraa aur Masaakeen jinhein 

ghalle ki zaroorat nahi hoti woh hum se ghalla to le lete 
hain magar use bech kar qeemat haasil karte hain aur fir 
qeemat se apni zaroorat ki cheezein khreedte hain. Aise 
halaat mein bajaye is ke ke miskeen ko ghalla bechne ki 
mashaqqat mile aur ghalle ki kam qeemat haasil karni 
pade hum khud un ki taraf se wakeel ban kar ghalle ki 
qeemat ada kar dein. 

Wazeh rahe ki yeh sirf zaroorat ke waqt jaaiz 
hai albatta behtar aur afzal sunnat ki pairwi hai jo ke 
khaane peene ki cheezon se Fitra ada karna hai. 


EID UL FITR 
Eid ul Fitr aur us ka hukm: 
2 Hijri mein Roza farz howa, sadqat ul fitr bhi usi saal 
wajib huwa aur usi saal pehli baar Eid ul Fitr ki namaz 
ada ki gayi. Eid ki namaz musalmanon par wajib hai, 


baghair uzr ke is se peeche reh jaane waala gunehgaar 
hai. 


Wujoob ki daleel Sahihain ki us Hadees se milti 
hai jis mein Nabi Sallallahu Alaihi Wasallam ne Haizah 
aurat tak ko Eidgah jaane ka hukm diya hai. (Wo Hadees 
aage aa rahi hai). 


Yahi maugqif Shaikh ul Islam Ibn e Taimiyah, 
Shaikh Albani, Shaikh Ibn e Baaz, Shaikh ul Hadees 
Ubaidullah Mubarakpoori Rahimahumullah ka hai. 


Eid ka chaand: 
Ramadhan ki 29 tareekh ko chaand dekhne ka ehtimaam 
karna chaahiye. Wazeh rahe ke Ramadhan ke chaand ki 
ruiyyat ke liye ek aadil Musalman ki gawahi kaafi hai 
magar Ramadhan ke alawah baqiya tamam maheeno ke 
liye do aadil musalman ki gawahi zaroori hai. Jab chaand 
nazar aaye to yeh dua padhen: (Sunan Tirmizi: 3451) 
Allama Albani Rahimahullah ne “Silsila As- 
Saheehah: 1816” mein isko sahih kaha hai. 


Fitrane ki adaigi: 

Eid ka chaand nikalne se Fitre ka wajibi waqt shuru ho 
jata hai lehaza Eid ki namaz se pehle pehle dhai kilo 
(2.50kg) anaaj ghar ke choote bade tamam logon ki taraf 


se nikaal ke Fuqara or Masakeen ko de den: 
Tarjumah: Abdullah bin Umar Radhiallahu Anhuma se 
riwayat hai ki Allah ke Rasool Sallallahu Alaihi Wasallam 
ne Ramadhan mein musalmaanon mein se har shakhs 
par azaad ya gulaam, mard ho ya aurat, choota ho ya 
bada khajooron ka ek saa’ ya jaw (barley) ka ek saa’ 
Sadgat ul fitr muqarrar farmaya.(Sahih Muslim: 984) 


Eid ki raat ibadat: 

Eid ki raat ibadat karne se mutalliq ek riwayat bayan ki 
jaati hai. Riwayat yeh hai: 

Tarjumah: Jis ne Eid ul Fitr aur Eid ul Azha dono raton 
ko ajr o sawaab ki niyat se Allah Taala ke liye qiyam kiya 

us ka dil us din murda nahi hoga jis din dil mar 
jayenge.(Ibn e Majah: 1782) 


Yeh riwayat gadhi hue (Mauzoo’) hai, is liye is 
se Daleel nahi pakdi jayegi. Is riwayat ko Shaikh Albani 
Rahimahullah ne “Zaeef Ibne Majah: 353” mein Mauzoo’ 
kaha hai aur “Silsilah as Zaeefah: 521” mein sakht za’eef 
kaha hai. Deegar Muhaddiseen ne bhi ise za’eef qarar 
diya hai. 

Goya Eid ki raat ibadat karne se mutalliq 
fazeelat waali koi riwayat saabit nahi hai. Is ka yeh 
matlab hargiz na liya jaaye ke us din qiyam nahi kiya jaa 
sakta hai, jis tarah doosri raaton mein qiyam karne ka 
sawab hai is umoom mein yeh raat bhi daakhil hai. 


Takbeer: 

Chaand raat ko sooraj doobne se le kar namaz e Eid tak 
Takbeer padhna sunnat hai, yani Eid ki raat se le kar 
khutba khatm hone tak Takbeer padhna chaahiye. Ghar 
mein ho, bazaar mein ho ya masjid mein. Mard hazraat 
buland aawaaz se padhen aur khawateen past (halki) 
aawaz mein. 


Allah Taala ka farmaan hai: 

Tarjumah: Woh chaahta hai ke tum ginti poori kar lo 
aur Allah Taala ki di hue hidayat par us ki badaiyan 
bayan karo aur us ka shukr karo.(Surah Al-Baqarah, 
Surah No: 2 Ayat No: 185) 


Takbeerat ke saabit shuda alfaaz: 
"ALLAHU AKBAR,ALLAHU AKBAR,LA_ ILAHA ILLAHU 
ALLAHU AKBAR,ALLAHU AKBAR, WALILLAHIL HAMD" 


Is ki sanad ko Allama Albani Rahimahullah ne 
sahih kaha hai.(Irwa ul Ghaleel: 3/125) 


“Allahu akbar — kabeera,allahu akbar 
kabeera,allahu akbar,wajallu,allahu akbar ala ma 
hadana” Is ki sanad ko Allama Albani Rahimahullah ne 
sahih kaha hai.(Irwa ul Ghaleel: 3/126) 


Allahu akbar kabeera, Allahu akbar 
kabeera,Allahu akbar kabeera” 

Is ko Shaikh Ibn e Taimiyah Rahimahullah ne 
saabit kaha hai.(Majmoo’ ul Fatawa: 23/326) 


“Allahu  akbar,allahu  akbar,allahu akbar 


kabeera” 

Hafiz Ibn e Hajar Rahimahullah ne ise Takbeer 
ka sab se sahih Segha jo saabit hai kaha hai.(Fatah ul 
Bari: 2/462) 


Takbeer mein yeh dhiyaan rakhna chaahiye 
ke ijtima’i taur par Takbeer kehna yani sab ek aawaz ho 
kar Takbeer kahen yeh bidat hai. 


Eid ka Roza: 

Eid ke din roza rakhna mana hai: 

Tarjumah: Hazrat Abu Hurairah Radhiallahu Anhu 
farmate hain ki Nabi Sallallahu Alaihi Wasallam ne do 
dinon (yani) Eid ul Fitr aur Eid ul Azha ke din roza 
rakhnay se mana farmaya hai.(Sahih Muslim: 1138) 


Ghusl, Libaas aur Khusbhu: 

Eid ke din ghusl karna mustahab hai. Behtar hai Fajr ki 
namaz ke baad ghusl kare, agar kisi wajah se is se pehle 
ghusl kar liya to bhi koi harj nahi. 

Isi tarah umdah or saaf suthra kapda pahenna 
chaahiye jaisa ki Nabi Sallallahu Alaihi Wasallam se Eid 
ke din khoobsurat chadar odhne ka suboot milta hai aur 
khusbhu Nabi Sallallahu Alaihi Wasallam ko bahut 
pasand thi is liye hamein bhi use pasand karna chaahiye. 


Eid ke din khaana: 

Khajoorein khaa kar Eidgaah jaana masnoon hai: 
Tarjumah: Anas bin Malik Radhiallahu Anhu farmate 
hain ki Rasoolallah Sallallahu Alaihi Wasallam Eid ul Fitr 
ke din chand khujoorein khaaye baghair na 
nikalte.(Sahih Bukhari: 953) 


Taaq khajoorein khaa kar Eidgaah jaana 
chaahiye jaisa ki riwayaat se pata chalta hai (Dekhen: 
Bukhari: 953) aur khajoor na ho to jo bhi mile khaa le. 

Eidgaah paidal jaana: 
Paidal Eidgaah jaana chaahiye aur usi tarah wapas aana 
chahiye: 
Tarjumah: Ibn e Umar Radhiallahu Anhuma se riwayat 
hai ki Nabi Sallallahu Alaihi Wasallam Eidgaah paidal 
jaate or paidal hi wapas tashreef laate.(Ibn e Majah: 
1295) 

Allama Albani Rahimahullah ne isko Sahih 
kaha hai. 


Zarooratmand aadmi sawari par sawaar ho 
sakta hai. 


Wapas lautte huwe raasta badal dena 
chaahiye: 

Tarjumah: Jabir Radhiallahu Anhu kehte hain ki Eid ke 
din Rasool e Akram Sallallahu Alaihi Wasallam ek raaste 


se jaate phir doosra raasta badal kar aate.(Sahih Bukhari: 
986) 


Raaste ke badalne ki hikmat se mutalliq bohot 
saare aqwaal mlite hain, sab se achcha jawab Shaikh Ibn 
e Uthaimeen ka hai ke is ki hikmat Nabi Sallallahu Alaihi 
Wasallam ki ittibaa’ aur pairwi hai. 


Eidgaah: 
Eid ki namaz khule maidaan mein ada ki jaaye albatta 
zaroorat ke tehat Masjid mein bhi ada ki jaa sakti hai 

jaisa ki barish ki wajah se Nabi Sallallahu Alaihi Wasallam 
ne Masjid mein Eid ki namaz padhi thi. 


Eid ki namaz aur khawateen: 

Nabi Sallallahu Alaihi Wasallam ne aurton ko Eid ki 
namaz padhne ka hukm diya lehaza khawateen ko Eid ki 
namaz mein shareek hona chaahiye chaahe woh boodhi 
hon ya jawaan, shadi shuda hon ya ghair shadi shuda aur 
baligha hon ya na baligha yahan tak Aap Sallallahu Alaihi 
Wasallam ne Haizah aurat ko bhi Eidgaah jaane ka hukm 
diya taaki woh musalmanon ki dua mein shareek ho 
sake: 

Tarjumah: Hazrat Umm e Atiyyah Radhiallahu Anha se 
riwayat hai wo kehti hain ki Nabi Sallallahu Alaihi 
Wasallam ne hamein hukm farmaya ke aurton ko Eid ul 
Fitr aur Eid ul Azha mein Eidgaah le jaayen jawaan 
ladkiyon, haiz waali aurton aur parda nasheen 
khawateen ko bhi, haan haiz waali aurtein namaz se alag 
rahein lekin woh khair mein aur musalmanon ki dua 
mein shareek hon, main ne arz kiya Aye Allah ke Rasool 
Sallallahu Alaihi Wasallam! Hum mein se kisi ek ke paas 
chadar na ho to? Aap Sallallahu Alaihi Wasallam ne 
farmaya: Us ki behan us ko apni chaadar pehna de.(Sahih 
Muslim: 890) 


Is liye Eid ke din khawateen ke liye afzal hai ke 
woh Eidgah jaayen. Zimmedaaron ko chaahiye ke 
khawateen ke liye alag se intizam karen taaki khawateen 

bhi mardon ke saath Eid ki namaz padh saken. 
Khawateen ka alag se Eid ki namaz ada karna sabit nahi 
hai. 


Eid ki namaz ka tareeqa: 

> Eidgaah mein Eid ki namaz se pehle ya us ke 
baad koi namaz nahi hai, isi tarah Eid ki namaz ke liye 
azaan o Iqamat bhi nahi hai. 


> Namaz e Eid sirf do rakat hai. Pehli rakat 
mein saat (7) Takbeerein aur doosri rakat mein paanch 
(5) Takbeerein padhe. 


Khutba e Eid: 

Namaz ke baad imam mard o khawateen ko wa’z o 
naseehat kare. Khutba sahih qaul ki roshni mein sunnat 
hai, wajib nahi hai. Eid ki namaz ke baad Nabi Sallallahu 
Alaihi Wasallam ne farmaya tha: 


Tarjumah: Jo lautna pasand kare woh laut jaaye aur jo 
khutba sunne ke liye rukna chaahe woh ruk jaaye.(Nasai: 
1571) 


Allama Albani Rahimahullah ne is ko Sahih 
kaha hai. 


> Juma’ ki tarah is ka sunna wajib nahi lekin 
wa’z o naseehat ko sune baghair jaana bhi nahi chahiye. 


> Eid ka ek hi khutba Hadees se saabit hai. 


> Khutba ke bad ya Namaz e Eid ke baad 
ijtima’i dua ka suboot nahi milta lehaza is nai ijaad se 
bachna chaahiye. 


Juma’ ke din Eid ki namaz: 

Agar juma’ ke din Eid ki namaz pad jaaye to us din juma’ 
ki namaz padh satke hain ya phir Zohr hi ada karna kaafi 
hoga: 

Tarjumah: Ibn e Umar Radhiallahu Anhuma se marwi 
hai ke Rasoolallah Sallallahu Alaihi Wasallam ke 
zamaane mein ek saath do Eid jama ho gayi (yani Eid aur 
juma’) to Aap Sallallahu Alaihi Wasallam ne logon ko Eid 
ki namaz padhaayi phir farmaya: Jo shakhs juma’ ke liye 
aana chaahe aaye, aur jo na chaahe na aaye.(Ibn e 
Majah: 1312) 


Allama Albani Rahimahullah ne is Hadees ko 
Sahih li Gairihi kaha hai. 


Namaz e Eid aur gaza: 

> Agar kisi ko ek rakat mil jaaye to us ne Eid ki 
namaz paa li, jo aakhri rakat ke sajde ya tashahhud mein 
imam ke saath mile to woh Eid ki namaz ki tarah namaz 
ada kar le. 


> Agar kisi ki Eid ki namaz choot jaaye to Eid 
ki namaz ki tarah ada kar le, chand log hon to jamat 

qaayem kar le. Jinhon ne kaha Namaz e Eid ki qaza nahi 
sahih baat nahi hai. Qaza ka bhi aasaar se suboot milta 
hai. Neez jis asar se qaza ki soorat mein chaar rakat 
padhne ka zikr milta hai use Shaikh Albani Rahimahullah 
ne “Irwa ul Ghaleel” mein mungata qarar diya hai. Qaza 
karte huwe do rakat hi ada kare aur khutba e Eid chor 
de. 


Eid ki Mubarakbadi: 

Eid ke din ek doosre ko in alfaaz mein mubarakbad di 
jaaye: 

(Allah Taala hum sab ki Eid aur deegar aamaal e saliha 
qubool farmaaye) 


Tarjumah: Jubair bin Nufair (Taba’ee) bayan karte 
hain ki Nabi Kareem Sallallahu Alaihi Wasallam ke 
Sahaba e Kiram Radhiallahu Anhum Eid ke din jab ek 
doosre se milte to ek doosre ko kehte:(Allah Taala mujh 
se aur aap se qubool farmaye). 


Is ko Shaikh Albani Rahimahullah ne Sahih 
kaha hai.(Tamam ul Minnah: 354) 


Hafiz Ibn e Hajar Rahimahullah ne ise Hasan 
kaha hai.(Fatah ul Baari: 2/517) 


Eid ke din khel: 


Eid ke din khushi ke izhaar mein jaaiz khel ka muzahra 
kare to koi harj nahi. Eid ke din Habsha ke logon ka 
dhaalon aur Barchon se khelna saabit hai. Aap Sallallahu 
Alaihi Wasallam ne bhi is khel ko dekha aur un 
Habshiyon ko mazeed khelne ko kaha. Yeh Hadees Sahih 
Bukhari (950) mein Kitaab ul Eidein ke tehat mazkoor 
hai. 


